Ажойиботлар — Страница 3 — www.ziyouz.uz\nБош саҳифа Ажойиботлар (3)\nЙил, ой, ҳафта ва кунлар ҳисобини юритиш тизими арабчада тақвим (тўғрилаш, тўхтатиш, баҳолаш сўзларидан олинган), лотинчада календарь (аслида “қарз дафтари”дан келиб чиққан) деб аталади. У Қуёш, Ой ва сайёраларнинг кўринма ҳаракатига, кун билан тун алмашинувига, Ой ўзгариши ва йил фаслларининг давоми…\nЧоп этилган 04.03.2017 19.01.2017 МуаллифZiyouz.uz\nБир замонлар Буюк Ипак йўли теграсида жойлашган, кейинчалик чўлқуварлар ва металлурглар диёри сифатида донг таратган Бекободнинг табиати ҳам ўзига хос. Айниқса, йилига ўртача 52 кун эсувчи кучли шамолининг таърифи бутун Марказий Осиёга кетган. Эни 9-40, узунлиги 70-75 километрлик “Фарғона дарвозаси” давоми…\nЧоп этилган 25.02.2017 19.01.2017 МуаллифZiyouz.uz\nИлмий-техник тараққиёт бизга беқиёс имкон-имтиёзлар яратди. Шу билан бирга, бошқа жабҳалар қатори, озиқ-овқат маҳсулотлари ишлаб чиқаришга янгича ёндашиш талабини ўртага қўйди. Боиси, кейинги пайтларда уларнинг айримлари инсон соғлиғи ва ҳаётига таҳдид сола бошлади. Бунга кўпинча егулик ва ичимликларнинг таъмини сунъий давоми…\nФараз қилинг: сиз сершовқин шаҳарда яшайсиз – кўп қаватли уйлардан бирида, яна денг, унинг энг тепа қисмидаги хонадонда яшайсиз. Эрталаб уйқудан уйғонгач, бошпанангизни шамоллатмоқчи бўлиб деразани очасиз. Шу асно беихтиёр ўзингизникидан пастроқ уйлар томига бирров назар ташлайсиз. Назар ташлайсизу, илкис давоми…\nИқлим лотинча “клима” (“оғиш”) сўзидан келиб чиққан. Фанга эрамиздан олдинги II асрда яшаган Гиппарх томонидан киритилган. У Ернинг одамлар истиқомат қиладиган қисмини ўн икки бўлакка ажратган. Юнон олими Птоломей бу миқдорни саккизтагача камайтирган. Лекин ўз қаламига мансуб “Жўғрофия”да иқлимлар назариясига давоми…\n1001. Леонид Илич Брежнев СССР олий кенгаши бош котибилиги вақтида сочи тўкилаётганидан шикоят қилиб шахсий врачидан шу соҳадаги энг яхши олим мутахассисларни тўплашни сўрайди. Соч тўкилиши ва унинг муаммолари билан илмий шуғулланувчи 12 та олимдан иборат шифокорлар гуруҳи Брежнев хизматига давоми…\nПул форсча-тожикча сўз бўлиб, моҳиятан балиқ тангаси, ақча, сармоя, маблағ, маош, эскича китобий тилда кўприк, олди-сотди ва тўлов муомалаларида нарх-наво, қиймат рамзи бўлмиш металл ёки қоғоз белги, баъзи ерларда ярим ёки бир тийинга тенг пул ўлчови бирлиги ва шу миқдордаги давоми…\n901. Франциянинг йирик реклама агентлиги мутахассиси Жак Сегал шундай деган эди: Бундан бир неча ўн йил олдин ўртамиёна хаваскор рассом ва етук реклама агентининг учрашганлигини унутиб бўлмайди. Улар биргаликда бутун дунёни эгаллашга бир баҳя қолган. Менга уларнинг иккаласини ҳам айтинг. давоми…\n801. Бу рўйхатдан фақат 3 та Европа давлатлари пойтахти ўрин олган. Швеция пойтахти 67-ўринда, Францияники 71-ўринда, Дания пойтахти 72-ўринда. Бу рўйхатда инсонлар номи ҳам учрайди. Бу қайси рўйхат? Жавоб: Менделеев даврий жадвали. Унда 3 давлат пойтахтининг эски номига қўйилган элементлар давоми…\nХитойнинг шимоли-ғарбий қисмида қад ростлаган, Сариқ денгиздаги Ляодун қўлтиғидан бошланиб, ғарб томон чўзилган бу мудофаа девори кўҳна Чин меъморчилигининг улкан ва ноёб намунасидир. У милоддан аввалги IV-III асрларда ҳоқон Син Ши Хуандий фармонига биноан, ташқи душманлар тажовузидан сақланиш, чегараларни мустаҳкамлаш, давоми…\n3-саҳифа. Жами: 23«12345678910»Охири


Qalampir.uz | Керак бўлса, ОАВ орқали узр сўраши керак! – Ўтаев Жаҳонгир Ортиқхўжаев ҳаракатларига баҳо берди\nТаҳлил\t08 Июль 18:37 17007\nБундан бир неча кун аввал, QALAMPIR.UZ интернет нашрида муаллиф Суннатилла Абдуллаевнинг “Ортиқхўжаев ва унинг ҳокимияти қонунни менсимайди...ми?” номли журналистик суриштируви эълон қилинган эди.\nБугун, 8 июль куни Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлигида Ўзбекистон Республикаси Экология ва атроф-муҳитни муҳофаза қилиш давлат қўмитаси раҳбарияти билан ўтган Матбуот анжуманида QALAMPIR.UZ мухбири бундан икки ҳафта аввал рўй берган воқеани эслатиб, қўмита раиси ўринбосари Ўктам Ўтаевга мурожаат қилди.\n“Сиз айтган ҳудуддаги 11 та дарахтнинг зарарлангани, синиши мумкинлиги, кимнингдир ҳаёти ва мулкига зарар етказиши эҳтимоли мавжудлиги бўйича Юнусобод тумани ҳокимияти томонидан Давлат хизматлари агентлиги орқали бизга мурожаат қилинган эди. Бизнинг ходимлар ушбу мурожаатни кўриб чиқиб, дарахтларнинг 9 таси ҳақиқатан ҳам касалланганини аниқлаган ва кесишга рухсат берилган.\nДХАдан келиб тушган ҳужжат асосида Юнусобод тумани ҳокимлиги қарор чиқариб, кесилиши керак бўлган дарахтга рухсат олиши керак эди. Тошкент шаҳар ҳокими Ортиқхўжаев дарахтлар кесилаётган жойга қандай келиб қолгани, бу хабар ОАВда қандай тарқалгани бўйича менда маълумот йўқ. Нима мақсаддалигини билмайману шаҳар ҳокими ушбу вазиятга холис баҳо беришдан йироқлашган. Аслида Юнусобод тумани ҳокимиятининг айби билан бу ҳолат юзага келган”, дейди қўмита раиси ўринбосари.\nЖаҳонгир Ортиқхўжаевнинг топшириғига биноан шу куни дарахт кесилишига алоқадор бўлган ободонлаштириш ходимлари ва Тошкент шаҳар экология ва атроф-муҳитни муҳофаза қилиш бошқармаси ходимлари – жами 13 киши ҳибслангани ҳақида маълумотлар QALAMPIR.UZ`га етиб келгач, биз Экология ва атроф-муҳитни муҳофаза қилиш давлат қўмитасига мурожаат қилиб, айби исботланмаган кишини ҳибслаш қонунга зид экани, ҳибсланганлар орасида Тошкент шаҳар экология ва атроф-муҳитни муҳофаза қилиш бошқармаси ходимлари С.М. ва Б.К. ҳам борлигини айтган эдик. Қўмитага “Ходимларингизни ҳимоя қилмайсизми”, деган мурожаат билан чиққан эдик. Қўмита раиси эса QALAMPIR.UZ`нинг мурожаатидан ҳам, шу куни Тошкент шаҳар экология ва атроф-муҳитни муҳофаза қилиш бошқармаси ходимлари С.М. ва Б.К.нинг ҳибсланганидан ҳам бехабарлигини айтди. (!)\n“Ички ишлар ёки прокуратура ва суд органларининг тегишли қарори бўлмасдан туриб одамларни ушлаб туришга, уларга нисбатан чоралар кўришга ҳеч кимнинг ҳаққи йўқ. Бу айбсизлик презумпцияси”.\nQALAMPIR.UZ мухбири Экология ва атроф-муҳитни муҳофаза қилиш давлат қўмитаси раиси Ўктам Ўтаевга шу кундаги воқеа ва ҳибсланганлар ҳақида бир неча бор қўмита Матбуот хизмати раҳбари Севара Давлатовага мурожаат қилингани, “ходимингизни нима учун ҳимоя қилмаяпсиз, у ҳамон туман ИИБда ўтирибди”, деган мурожаат билан чиққанини, шундай кейин ҳам ўзгариш бўлмаганини айтди.\n“Тошкент шаҳар Ички ишлар бош бошқармаси бошлиғи номига шахсан мурожаат қилиб, агар бизнинг ходим ноқонуний ушлаб турилганми-йўқми аниқлаймиз. Агар шундай бўлган бўлса, биз прокуратурага мурожаат қилиб, бу масалани охирига етказамиз. 3 соатдан ортиқ ходимни ушлаб туришга ҳеч кимнинг ҳақи йўқ”.\nЎктам Ўтаев Мутбуот анжумани сўнгида QALAMPIR.UZ мухбири билан алоҳида суҳбат қуриб, бу воқеага дахлдорлар қонунан жавоб бериши кераклигини айтди. Ўтаевга кўра, ҳоким Ортиқхўжаев хатти-ҳаракатлари учун ОАВ орқали узр сўраши керак.\n“Мен ҳозироқ бориб, ўша ходимни чақираман. Ҳозир сиздан бу гапларни эшитиб, асабийлашяпман. Ким уларга бу ҳуқуқни беряпти? Мен бир-икки ҳокимларни биламан, шахсиятга тегиб, сўкади, бақиради. Агар у ҳам ҳудди шундай хатти-ҳаракат қилаётган бўлса, керак бўлса оммавий ахборот воситаларида чиқариб, кечирим сўраттириш керак”, дейди қўмита раиси ўринбосари.\nКўрамиз, натижа қандай бўларкин...\nЖаҳонгир Ортиқхўжаев Ўктам Ўтаев\n15 Октябрь 19:14 18643\n16 Октябрь 16:28 13126\n15 Октябрь 12:54 11695\n15 Октябрь 13:07 9626


16:10 / 14.02.2019 872 pdf Ўқиш режими + -\n49. Абу Айюб Ансорийдан ривоят қилинади:\n«Бир аъробий Набий соллаллоҳу алайҳи васалламнинг йўлларини тўсиб чиқиб:\n«Менга жаннатга яқинлаштирадиган ва дўзахдан узоқлаштирадиган амалнинг хабарини беринг», деди.\n«Аллоҳга ибодат қиласан. Унга ҳеч нарсани ширк келтирмайсан. Намозни адо қиласан. Закотни берасан. Силаи раҳм қиласан», дедилар».\nШарҳ: Расулуллоҳ соллаллоҳу алайҳи васаллам йўлда уловларига миниб борар эдилар. Бир киши йўлни тўсиб чиқиб, у зотнинг уловлари жиловидан ушлаб, тўхтатди ва юқоридаги саволни берди.\nБу ғалати иш эди. Одатда кишилар Расулуллоҳ соллаллоҳу алайҳи васаллам билан бундай муомала қилишмас эди. Агар саволлари бўлса, бошқача вазиятда беришарди. Аммо бу одам ғайриоддий тасарруф қилди.\nБошқа бир ривоятда айтилишича: «Шунда у ердаги қавм: «Унга нима бўлди? Унга нима бўлди?» дейишди».\nУнга нима бўлди? Нима учун Расулуллоҳ соллаллоҳу алайҳи васалламнинг йўлларини тўсиб чиқади?\nУнга нима бўлди? Нима учун Набий соллаллоҳу алайҳи васалламнинг уловлари жиловидан тутади?\nУнга нима бўлди? Нима учун бундай катта саволни сўрайди?\nАммо Расулуллоҳ соллаллоҳу алайҳи васаллам ҳалиги кишининг қилмишидан ҳам, саволидан ҳам ажабланмадилар. Ўзларини камтарона тутдилар ва сўровчининг саволига бирдан жавоб бердилар.\n«Аллоҳга ибодат қиласан».\n«Ибодат», умуман олганда, ғойибдаги нафни талаб қилиш учун амалга оширилган ҳар бир ишдир. Бунда наф охират учун бўладими ёки дунё учун бўладими, барибир. Шунингдек, иккиси учун баробар бўлиши ҳам мумкин.\nАгар амал Аллоҳнинг амри асосида бўлса, гарчи сиртдан бошқанинг ҳурмати бўлиб кўринса ҳам, у Аллоҳга ибодат деб аталади. Ҳадисда мана шу ҳақда гап кетяпти. Мисол учун, ота-онанинг ҳурмати сиртдан уларни улуғлаш бўлиб кўринса ҳам, Аллоҳнинг амрига биноан бўлаётгани учун, У Зотга ибодат ҳисобланади. Каъбаи Муъаззамани тавоф қилиш уни ҳурматлаш бўлиб кўринса ҳам, Аллоҳнинг амрига биноан бўлаётгани учун, У Зотга ибодат ҳисобланади.\nАгар амал шариатда бўлмаса ва оддий йўл билан амалга оширилаётган бўлса, унда итоат, хузуъ ва муҳаббат бўлса ҳам, ибодат ҳисобланмайди. Бунга эрига муҳаббат қўйиб, унга итоатда бўлган аёлнинг амалини мисол келтириш мумкин. Шу сабабдан ҳар бир ишни қилганда ниятнинг ва уни амалга оширишнинг тўғри бўлишига, ибодат даражасига кўтарилишига уриниш керак. Акс ҳолда бу амалга ширк аралашиб қолиши хавфи ҳам бор.\n«Унга ҳеч нарсани ширк келтирмайсан».\nШирк ақийдада ҳам, амалда ҳам бўлиши мумкин. Бу икки турдаги ширкдан ҳам эҳтиёт бўлиш керак.\n«Намозни адо қиласан».\nЯъни тўла-тўкис адо этасан. Уни адо этишда ҳеч қандай нуқсон ва дангасаликка йўл қўймайсан.\nБермай қўймайсан. Бу молиявий ибодат бўлиб, Исломнинг беш рукнидан биридир.\n«Силаи раҳм қиласан».\nБу ҳадиси шарифда силаи раҳм қилиш – қариндошлик алоқаларини яхшилаш иймон, намоз ва закот каби Ислом рукнлари билан бир даражага қўйилмоқда.\nБу амал кишини жаннатга киритадиган ва дўзахдан қутқарадиган амаллар рўйхатига қўшилмоқда. Силаи раҳм қанчалар аҳамиятли амал эканини шундан ҳам тушуниб олсак бўлаверади.\n50. Абу Ҳурайрадан ривоят қилинади:\n«Аллоҳ азза ва жалла махлуқотларни халқ қилди. Ундан фориғ бўлгач, раҳм ўрнидан турди.\n«Нима гап?» деди У Зот.\n«Бу – қариндошлик узилишидан Сенинг паноҳингга қочганнинг мақомидир», деди.\n«Сени боғлаганни боғлаб, узганни узишимга рози бўлмайсанми?» деди У Зот.\n«Ҳа! Эй Роббим!» деди у.\n«Ана шу сенга бўлсин!» деди У Зот».\nСўнгра Абу Ҳурайра: «Агар истасангиз, «Эҳтимол, (иймондан) юз ўгирсангиз, ер юзида фасод қилиб, қариндошлик ришталарини узарсиз?!»ни ўқинг», деди».\nШарҳ: Мазкур ҳадиси шарифдан қариндошлик ҳаққи қанчалар улуғ эканини билиб оламиз. Бу ҳақ Аллоҳ таоло Ўз махлуқотларини яратиб бўлиши билан собит бўлган ҳақлардан экан.\nАллоҳ таоло Ўзининг холиқлик сифати ила барча махлуқотларни яратган чоғдаёқ раҳм дарҳол ўрнидан туриб, қариндошлик алоқалари кесилишидан паноҳ сўраган экан. Ана шунда Аллоҳ таоло қариндошлик алоқасини боғлаганлар билан алоқа боғлашни ва уни кесганлардан алоқасини кесишни ваъда қилиб, уни рози этган экан.\nАллоҳ таолонинг ваъдаси ҳақ эканига заррача шубҳа йўқ. Шундай экан, ҳар бир мўмин-мусулмон банда қариндошлик алоқасини яхшилаб боғлаб боришга ҳаракат қилиши лозим.\nҲадисни ривоят қилувчи улуғ саҳобий Абу Ҳурайра розияллоҳу анҳу бу ҳадис маъносининг тасдиғи Қуръони Каримда ҳам борлигини таъкидлаб, Муҳаммад сурасидаги 22-оятни ўқиб кўришни тавсия қилган эканлар.\n«Эҳтимол, (иймондан) юз ўгирсангиз, ер юзида фасод қилиб, қариндошлик ришталарини узарсиз?!»\nАввало, бу иш ер юзида фасод қилиш бўлади. Чунки иймонсиз кишилардан доимо мана шундай ёмонлик келиб чиққан.\n14:00 / 14.02.2019 1544\n18:00 / 14.02.2019 1892\n1320 12:30 / 09 март\n1342 20:00 / 23.08.2019\n694 18:05 / 08.12.2019


Якшанба, 05 Феврал 2017 14:54\nТуркиядаги 2016 йилнинг июлидаги давлат тўнтаришига уриниш вақтида Ражап Тойип Эрдўған қатарлик махсус хизмат ёрдами туфайли қутқариб қолинди. Бу ҳақда мисрлик нашрлар хабар беради.\nОАВ маълумотига кўра, исённинг дастлабки соатларида Қатар Туркияга Эрдўғаннинг ҳаётини ҳимоя қилишлари учун, бир қанча махсус хизмат вакилларини жўнатади. Уларнинг турк президенти ҳаётини камида икки марта сақлаб қолганлиги маълум қилинмоқда. Айнан Эрдўған ҳаётига ўша кечада шунча марта суиқасд қилинганди.\nОАВ далил сифатида Қатарнинг Туркиядаги элчиси Салом Муборак ал – Шафининг бу вазиятдан Қатар манфаатлари учун Туркия билан муносабатларни ривожлантириш учун фойдаланиш ҳақида Қатар ҳукуматига мурожаати акс этган қандайдир ҳужжатни далил сифатида кўрсатишмоқда.\n« National Geographicнинг танловида мадрасанинг фотосурати ғолиб бўлди\tТрампга қарши петицияни(арзнома) 5 миллион киши имзолади »


19 Май 17:43\nNUR-SULTAN. Kazinform – «Янги Қозоғистон» фуқароси Абай айтган беш нарсадан узоқ бўлиши ва беш нарсага интилиши керак. Президент нуқтаи назари буюк мутафаккир фалсафаси билан ҳамоҳангдир. Бу фикрни Шарқий Қозоғистон вилоятига иш сафарини Семей жамоатчилиги билан учрашувдан бошлаган Парламент Мажилиси раиси Ерлан Қошанов билдирди, дея хабар беради Kazinform палата матбуот хизматига таяниб.\nЕрлан Қошанов мамлакат тақдирини белгиловчи мақсадларга тўхталиб, «Янги Қозоғистон»нинг келажаги ҳақида ўз фикрлари билан ўртоқлашди.\n«Янги Қозоғистон нима ўзи?» Бу ҳозир энг кўп бериладиган савол. Президент яқинда аниқ жавоб берди - бу адолатли Қозоғистон. Ва «янги қозоғистонлик» қандай бўлиши керак? Буни бир ярим аср аввал шу заминда туғилган буюк мутафаккир Абай айтган эди. Беш нарсадан узоқ бўлмоқ, беш нарсага интилмоқ керак. Кўриб турганингиздек, Абай фалсафаси Президентимизнинг «Янги Қозоғистон» ҳақидаги фикрларига тўла мос келади»\n, - деди Палата раиси.\nМажилис раиси Президент томонидан олиб борилаётган ислоҳотлар янги имкониятларни очиб беришини таъкидлаб, келгусида парламентнинг роли янада кучайишини, мамлакатимиз сайлов тизимида қатор ўзгаришлар бўлишини таъкидлади. Хусусан, шаҳар ҳокими сайлови энг оммабоп мавзулардан бири эканини таъкидлади.\n«Мамлакатда бу мавзу тез-тез муҳокама қилинади. Биз унга босқичма-босқич келяпмиз. Ўтган йили 1000 га яқин қишлоқ ҳокими халқ томонидан сайланган. Келгуси йилдан туман ҳокимларини сайлашни бошлаймиз. Келгуси босқичларда барча қишлоқ, туман ва шаҳар ҳокимлари бевосита халқ томонидан сайланади. Ҳудудлар раҳбарларини тайинлаш масаласига келсак, авваллари Президент томонидан кўрсатилган ягона номзод 20-30 нафар вилоятлар маслихатлари депутатлари билан келишиларди. Энди Президент камида иккита номзод кўрсатади. У барча даражадаги, туман, шаҳар ва вилоятлар массиҳатлари депутатлари томонидан сайланади»\n, - деди у.\nДавлат раҳбари вилоят аҳлини Абай вилояти ташкил этилгани билан табриклаб, Қасим-Жомарт Тоқаев ташаббуси билан мамлакатимизда кенг кўламли ўзгаришлар амалга оширилаётганини таъкидлади.\n«Семей – миллат зиёлиларини бирлаштирган қозоқ маънавияти маскани. Шу боис, тарихий нуқтаи назардан, ҳудуд ва аҳоли сони жиҳатидан бу адолатли қарор бўлди, деб ўйлайман. Шундай экан, сизларни ўша тарихий адолат қарор топгани билан чин қалбимдан табриклайман. Абай вилоятининг асосига айланадиган Семей ўлкаси ўз тарихида янги саҳифа очмоқда. Президент бошчилигидаги барча қозоғистонликлар Абай вилоятини ривожлантириш учун зарур шарт-шароитларни яратадилар. Парламент Мажилиси ва AMANAT партияси бу масалада сиз билан бирга бўлади»\n, - деди Ерлан Қошанов.\nМажилис раиси Семей шаҳридаги тез тиббий ёрдам шифохонаси жамоаси билан учрашди.\nМамлакатдаги девор материаллари ишлаб чиқарувчи йирик корхоналардан бири – «Силикат» заводида бўлди.\n150 ўринли ногиронларни реабилитация қилиш маркази қурилиши билан танишди.\nАбай туманидаги Қарауил қишлоғида ҳам бўлди.\n«Юртимизда Қарауилни билмайдиган қозоқ бўлмаса керак. Бу одамзотга Абайдек улуғ намоёндани берган муқаддас тупроқ»\n, — деди Ерлан Қошанов.\nУчрашувда Абай вилоятини ташкил этиш ташаббуси учун бутун туман номидан Президентга миннатдорчилик билдирилди.\n#Ҳудудларни ривожлантириш #Абай #Мажилис #Янги Қозоғистон\nАлмати шаҳрини 2025 йилгача ривожлантириш лойиҳаси муҳокамага тақдим этилди\nҚР Қишлоқ хўжалиги вазирлиги субсидиялашнинг янги механизмини ишлаб чиқмоқда\nТуркистон атрофидаги «яшил белбоғ» 14 минг гектарга яқин майдонни эгаллайди\nАлматида 500 ўринга мўлжалланган янги поликлиника қурилади\nЕр қаърига сайёҳат: Қозоғистон 680 минг кв км майдонда геологик тадқиқот ўтказади\nҚарағанди-Балқаш автомобил йўли жорий йилда фойдаланишга топширилади\nҚарағанди вилоятида 20 га яқин янги мактаб қурилади\nҚостанай вилоятида 8 та сут-товар фермаси қурилади\nҚозоғистонда миллий спорт турлари бўйича «Қызылжар-2022» фестивали бўлиб ўтди\nҚР Президенти ОАВ ходимларини касб байрами билан табриклади\nДунё бўйлаб бир кунда 167 минг киши коронавирус юқтирган\nҚирғизистонда нақд АҚШ доллари танқислиги қайд этилди\nИордания портида газ сизиб чиқиб кетди, 14 киши ҳалок бўлди\n1 июлдан Қозоғистон ва Хитой ўртасида авиақатновлар тикланади\nҚозоғистонликлар таеквондо бўйича Осиё чемпионатида саккизта медални қўлга киритди\nҚР Сенати раиси ТУРКСОЙ Бош котиби билан учрашди\nСурдлимпиада ғолиблари 250 минг долларгача бўлган мукофот ва квартира билан тақдирланадилар\nҚозоғистон мактабларида туркийлар тарихи бўйича янги фан жорий этилмайди - вазирлик\n#ҚР Таълим-маориф вазирлиги\n«Қурултой» мобил иловаси кузда ишга тушади\n«Самруқ-Қазна»да ягона манбадан харид қилиш асослари қисқартирилди\nИюл ойида Қозоғистоннинг икки вилоятида қурғоқчилик бўлиши мумкин\nЖанубий Каролинада эркак киши аллигатор қурбонига айланди\nИллинойс штатида беш ойлик қиз машинада отиб ўлдирилди\nLancet оиласига мансуб журналда QazVac 3-босқич клиник синов натижалари эълон қилинди\nҚР Президенти ногиронлиги бўлган шахсларнинг ҳаёт сифатини яхшилаш тўғрисидаги қонунни имзолади\n«Астана» велоклуби «Тур де Франс» пойгасида иштирок этадиган таркибини эълон қилди\n5 йилда Қозоғистон қишлоқ хўжалигига 700 миллиард тенгедан ортиқ инвестиция киритилди\nВашингтон штатидаги кўнгилочар тадбир отишма билан якунланди


Анeмия – Ўзбекистон келажагининг кушандаси\n30 октябр 2020, Тошкент вақти: 07:36\nБеназир Ўзбекистонда ҳомиладор аёлларнинг ҳар ўнтадан тўққизтаси анемияга чалинган.\nМамлакатда ҳомиладор аёллар ва ёш болалар орасида камқонликнинг кескин кўпайиб бораётгани маҳаллий мутахассисларда жиддий хавотир уйғотмоқда. Чунки бу касаллик дардманд болалар ва оналар сонининг тўхтовсиз ўсиб боришига олиб келаётир.\nШифокор Феруза Маҳмудованинг айтишича, инсонда меъёрдаги гемоглобин миқдори 120 г/л бўлиши керак. Лекин Ўзбекистонда аксарият аёлларда бу кўрсаткич юзга ҳам етмайди.\nАкушер-гинеколог Зуҳра Давидова ҳомиладор аёлларда камқонликнинг мавжудлиги ўта хатарли эканини таъкидлади. Унинг сўзларига қараганда, янги туғилган чақалоқларда учрайдиган барча касалликлар, туғма патологиянинг асосий сабабчиси камқонликдир. Чақалоқ она қорнидаёқ анемия туфайли нимжон бўлиб қолади. Онадаги қамқонлик туфайли ҳомилага кислород етишмайди ва бу унинг тўлиқ ривожланишига тўсқинлик қилади.\nОнанинг камқонлиги, шунингдек, фарзанднинг муддатидан олдин, тўлиқ ривожланмай туғилишига олиб келади. Айни пайтда бундай туғилишлар кўпайиб бормоқда, дейди З.Давидова.\nОна анемияга чалинган бўлса, бола ҳам айни шу касаллик билан дунёга келади. Феруза Маҳмудованинг айтишича, ҳозир кўпчилик чақалоқларда гемоглобин миқдори 85-90 г/латрофидадир. Аслида янги чақалоқларда бу кўрсаткич 140 г/л гача етиши керак.\nШифокорлар камқонликни даволаш учун таркибида темир моддаси бўлган препаратларни тавсия этади. Лекин кўп ҳолларда бемор бу йўл билан анемиядан тўла халос бўлмайди. Соғлиқни сақлаш вазирлиги бош эпидемиологи, тиббиёт фанлари доктори Иброҳим Маматқуловнинг айтишича, касалликни тўлиқ даволаш учун инсон организмидаги дисбактериоз ҳолатни тўхтатиш керак.\nИнсон организмидаги фойдали бактерияларнинг камайиб кетиши, яъни дисбактериоз ҳолатининг вужудга келиши ҳам анемиянинг ривожланишига йўл очиб беради. Бу эса организмнинг турли юқумли касалликларга чидамлилик хусусиятига салбий таъсир кўрсатади. Шу боис, дейди И.Маматқулов, ҳомиладорликнинг илк давридаёқ бола соғлигига жиддий эътибор бериш керак.\nФеруза Маҳмудованинг айтишича, анемияга чалинган ҳомиладор аёллар ва болаларга Соғлиқни сақлаш вазирлиги томонидан жорий йилда махсус препаратлар бепул тарқатилган. Камқон она бу препаратларни ҳомиладорликнинг 14-16- ҳафтасидан бошлаб тўққиз ой давомида истеъмол қилиши керак. Бироқ бепул берилаётган дори-дармон бир ойга етади, холос. Зарур озиқ-овқат ёки дорини сотиб олишга эса бугун Ўзбекистонда ҳамманинг ҳам қурби етмайди.


Франция президенти мамлакатда карантин юмшатилгани муносабати билан кафега ташриф буюрди - Zamin.uz\nФранция президенти мамлакатда карантин юмшатилгани муносабати билан кафега ташриф буюрди\nФранцияда бир қатор карантин чекловларининг бекор қилиниши муносабати билан президент Эммануэль Макрон ва бош вазир Жан Кастекс Елисей саройи яқинидаги кафе айвонига ташриф буюрди.\n«Биз шу ердамиз! Кафелар пешайвони, музейлар, кинотеатрлар, театрлар ... Келинг, ҳаёт тарзимизни ташкил этадиган нарсаларни ортга қайтарайлик», — деб ёзган Макрон Twitter’да ва қисқа видео жойлаштирган.\nВидеода президент ва бош вазир бир чашкадан қаҳва буюртиргани, шунингдек, уларга ниқобда хизмат қилган официант билан суҳбатлашгани кўрсатилган.\nЭслатиб ўтамиз, апрель ойининг охирида Францияда коронавирус пандемияси туфайли қўйилган чекловлар юмшатила бошланди.\nКарантин юмшатилишининг иккинчи босқичи 19 май куни бошланди. Унга кўра комендантлик соати маҳаллий вақт билан соат 21:00 да кучга киради (аввал 19:00 да эди), ресторан ва кафелар, дўконлар, музейлар, аттракционлар, кинотеатрлар ва театрларнинг ташқи қисми очилади, аммо ташриф буюрувчилар сонига чекловлар киритилган.\n9 июндан бошлаб комендантлик соати янада қисқартирилиб, 23:00 дан бошланади, ресторан ва кафелар меҳмонларни бино ичида қабул қила бошлайди. Чет эллик сайёҳларнинг Францияга кириши учун рухсат берилиши кутилмоқда.\nМамлакатда 2020 йил кузидан бошлаб амалда бўлган комендантлик соатининг бекор қилиниши 30 июнга режалаштирилган. “Замин” янгиликларини “Инстаграм”да кузатиб боринг\nЯнгиликлар » Дунё » Франция президенти мамлакатда карантин юмшатилгани муносабати билан кафега ташриф буюрди


«Бунақа масхарабозликда иштирок этишни истамаймиз». «Спартак» хўжайини клуб Россия Премьер-лигасидан чиқиб кетмоқчи эканлигини маълум қилди\nДушанба, 10 Август\nРоссия Премьер-лигаси 1-тури доирасидаги «Спартак» - «Сочи» (2:2) учрашувидан кейин Москва клуби хўжайини Леонид Федун жамоаси чемпионатдаги иштирокини муддатдан аввал тўхтатмоқчи эканлигини айтиб ўтди.\n«Менга таскин бериш керак эмас. Эртагаёқ чемпионатдан чиқиб кетишимизни эълон қиламан. Яхшиси бизсиз ўйнаверишсин.\n– Жиддий айтаяпсизми?\n– Ҳа. Шундай деб ёзишингиз мумкин. Мен бунақа масхарабозликда иштирок этишни истамайман. Бунинг учун пул сарфламоқчи ҳам эмасман. «Спартак» бу турнир учун керак бўлмаса, майли керак эмасмиз», - дейди Москва клуби раҳбари Леонид Федун ўйиндан кейин «Матч ТВ» эфирида.\nМаълумот учун, учрашувни ҳужумкор бошлаган москваликлар икки дақиқа ичида иккита гол уриб ҳисобда олдинга чиқиб олган бўлишса-да, сочиликлар 15 ва 90-дақиқада пенальтидан иккита гол уриб «Спартак» билан ўйинда мағлубиятдан қутилиб қолишди – 2:2. Баҳс якунидаги шубҳали пенальти мезбонлар норозилигига сабаб бўлди.\nРПЛ. «Локомотив» ўз майдонида ЦСКАни мағлуб этди, «Сочи»дан 4та гол\nРПЛ. «Зенит» «Ростов» билан ўйинда сўнгги дақиқада ғалабани қўлдан чиқарди, Соудан дебют ўйинда дубль\nРоссиялик мураббий Остон Ўруновнинг «Спартак»да ўйнаб кета олмагани сабабини айтди\n«Спартак» Квинси Промес трансферини эълон қилди


– Йўқ, устав фондига ҳисса сифатида киритилган асосий восита тугатилиши натижасида балансдан ҳисобдан чиқарилиши устав фондининг камайишига олиб келмайди.\nУстав фондига ҳисса сифатида пул, қимматли қоғозлар, бошқа буюм ёки мулкий ҳуқуқлар ёки пулда баҳоланадиган бошқа шахснинг фойдасига воз кечиладиган ҳуқуқлар киритилиши мумкин. Бундай ҳиссалар корхонага молиявий-хўжалик фаолиятида фойдаланиши учун берилади. Бинобарин, улар реализация қилиш, бошқа шахсларга бериш, тугатиш натижасида балансдан ҳисобдан чиқарилиши мумкин. Бунда устав фонди миқдори ўзгармайди.\nУстав фондига ҳисса сифатида киритилган асосий воситани тугатиш натижасида ҳисобдан чиқаришда, корхона балансидан унинг дастлабки қиймати, жамланган эскириш ва қайта баҳолаш сальдоси ҳисобдан чиқарилади. Мазкур операция устав фондини ҳисобга олувчи счётларга тааллуқли бўлмайди ва тегишинча, унинг камайишига олиб келмайди.


10:24 / 14 июль 3153 pdf Ўқиш режими + -\nШарҳ: Бу ҳадиси шариф ҳам Пайғамбаримиз соллаллоҳу алайҳи васалламнинг катта мўъжизаларидан биридир. Ушбу ҳадиси шариф у зот соллаллоҳу алайҳи васалламнинг муборак оғизларидан чиққан пайтда кўпчилик мусулмонлар молни ҳалол-ҳаромига қарамай олиш деган нарсани умуман хаёлларига ҳам келтира олмас эдилар.\nЧунки фақат ҳалол нарсани олиш, ҳаромдан ҳазар қилиш мусулмонман, деган одамларнинг фикри-зикрига айланган, бутун вужудига сингиб кетган эди. Аммо асрлар ўтиб, кишилар Исломдан, иймондан узоқлаша бориб, охир-оқибат ҳалол билан ҳаромни фарқ қилмайдиган ҳолатга етдилар.\nКишилар ҳалолни қўйиб, ҳаромга ўзини урадиган бўлдилар. Молу дунё тўплаш йўлида ҳар қандай ҳаромдан, жирканчликдан, пасткашликдан тап тортмайдиган бўлишди. Ҳаттоки, ҳалол бўлишга уринган кишини девоналикда, ақлсизликда айблайдиган даражага етдилар. Шундай қилиб, Пайғамбаримиз соллаллоҳу алайҳи васалламнинг ушбу ҳадисда айтган гаплари юзага чиқди.\nАслида эса инсонни ҳайвондан ажратиб турадиган нарсалардан бири ҳам ҳалол-ҳаромни фарқлашдир. Дуч келган нарсани суриштирмай, ўзиники ҳисоблаб, ундан фойдаланишга ўтиш ҳайвонга хосдир. Инсон эса бу нарса ҳалолми, ҳаромми, яъни фойдалими, фойдасизми, ўзиникими, ўзганикими, сўраб-суриштиради.\nМусулмон киши эса ҳар бир нарса шариат рухсат берган тарзда бўлиши кераклигини тўлиқ тушунган ва масъулиятни сезган ҳолда, ҳар бир ҳаром нарса катта гуноҳ бўлишига эътиқод қилиб яшайди.\nИслом ақийдаси бўйича, шариатда ҳаром ҳисобланган нарсани ҳалол санаш кофирликдир. Ҳаромнинг ҳаромлигини билиб туриб, ундан ҳазар қилмаслик эса гуноҳи азимдир. Шунинг учун мусулмон киши нима ҳалол, нима ҳаром эканлигини яхшилаб билиб олиши ва ҳалол касбни ихтиёр қилиши керак.\nУламоларимиз «Мусулмон кишига бирор таом тақдим қилинса, ҳадя берилса ёки у бирор нарсани сотиб олмоқчи бўлса, у нарсанинг ҳалол ёки ҳаромлигини сўраб-суриштириб олсин. Чунки бундай нарсалар вазиятга қараб, гоҳида вожиб, гоҳида ҳаром, гоҳида мандуб ва гоҳида макруҳ бўлади», дейдилар.\n1. Молнинг эгаси ҳаромхўрлиги билан машҳур бўлса ёки молининг кўп қисми ҳаром эканлиги маълум бўлса, сўраб-суриштириб, ҳаромхўрнинг ҳалол моли ва кўп ҳаром аралашган молининг ҳалол қисмидан муомала қилиш вожиб бўлади.\n2. Ҳаромхўрлиги маълум бўлмаган, ўзида ҳаромхўрлик белгиси, аломати ҳам бўлмаган кишининг молини сўраб-суриштириб, тафтиш қилиш эса беайб мусулмон кишидан ҳаромхўрликда шубҳаланиш бўлганлиги учун ҳаром бўлади.\n3. Мол эгасининг ҳаромхўрлиги маълум бўлмаса, аммо унда ҳаромхўрликнинг аломатлари бўлса, у билан муомала қилиш жоиз, аммо тарк этган афзал.\nДемак, сўраб-суриштириш шубҳага боғлиқ.\nБир одам ҳаром мол топиш гуноҳ эканлигини англаб етди. Қўлида ҳаром аралашган мол бор, нима қилади? Уламоларимиз бундай ҳолда қуйидагиларни маслаҳат берадилар:\nКейин ўша молнинг эгасини ёки унинг меросхўрини топиб, қайтариб беради. Агар у молнинг муайян эгаси бўлмаса ёки топилмаса, садақа қилади ёки мусулмонлар оммасига фойда келтирадиган нарсаларга ишлатади».\nҲаромдан ҳазар қилиш мусулмонларнинг асосий фазийлатларидан бири бўлганидек, шубҳали нарсалардан ҳазар қилиш ҳам салафи солиҳларимизнинг одатлари бўлган. Абу Бакр Сиддиқ розияллоҳу анҳунинг шубҳали нарсадан бир луқма еб қўйиб, кейин уни қусиб юборганлари маълум ва машҳур.\nРивоятларда зикр қилинишича, Бишрул Ҳофий раҳматуллоҳи алайҳга оналари бир дона хурмо берганида еб туриб, кўчага чиқиб, қайт қилиб юборган эканлар. Чунки ўша хурмо шубҳали бўлган. Онани хафа қилмаслик учун ейилган, сўнг тақво юзасидан қусилган.\nИббон ибн Абу Аффош розияллоҳу анҳудан ривоят қилинишича, Анас розияллоҳу анҳу қуйидагиларни айтганлар:\n«Эй Аллоҳнинг Расули, мени дуоси қабул бўладиганлардан қилиб қўйинг», дедим. У зот:\n«Эй Анас, касбингни пок қилгин, дуойинг қабул бўлур. Чунки бир одам оғзига бир луқма ҳаромни солса, қирқ кунгача дуоси ижобат бўлмайди», дедилар».\nАнас розияллоҳу анҳу доимо Пайғамбар соллаллоҳу алайҳи васалламнинг хизматларини ихлос билан қилиб юрганлари учун баъзи вақтларда ушбу ривоятда зикр қилинганга ўхшаш нарсаларни у зотдан сўрашга журъат қилганлар. Албатта, у кишининг бу сафарги сўровлари катта саволлардан эди:\nҲар банда учун дуоси қабул бўладиганлардан бўлиш улкан бахт. У ҳар бир мўмин-мусулмон банданинг энг улкан орзуларидан бири.\nАлбатта, бундай вақтда одатда Пайғамбар алайҳиссаломнинг Аллоҳ таолога дуо қилиб, Анас розияллоҳу анҳуни дуолари қабул қилинадиган этиб қўйишини сўрашлари хаёлга келади.\nЭҳтимол, Анас ибн Молик розияллоҳу анҳу ҳам худди шу нарсани ирода қилган бўлсалар керак. Аммо Набийимиз алайҳиссалом фақат Анас розияллоҳу анҳунинг ўзига етадиган эмас, Қиёмат кунигача бутун Ислом умматига етадиган жавоб бердилар:\nОхирги замон Пайғамбари, Ҳабиби Роббил оламийн Муҳаммад Амин соллаллоҳу алайҳи васалламнинг ушбу жавоблари умумий қоида бўлиб қолди.\nҚайси замон, қайси маконда бўлишидан қатъи назар, ҳар бир мўмин-мусулмон ҳалол касб қилсин, ейдиган луқмасини ҳалол қилсин. Ана ўшандагина дуоси қабул бўлади.\nПайғамбаримиз алайҳиссаломнинг ушбу жавобларидаги «Чунки бир одам оғзига бир луқма ҳаромни солса, қирқ кунгача дуоси ижобат бўлмайди» деган жумлага алоҳида эътибор берайлик. Бундан инсонга жуда оз миқдордаги ҳаром нарса илашса ҳам унинг дуоси қабул бўлмаслиги келиб чиқади.\nБир луқма таом оз нарса, инсоннинг бир марта овқатланиши давомида ҳам бир луқма ҳеч нарсани ташкил қилмайди. Лекин сиз билан бизнинг назаримизда арзимаган бўлиб кўринган ўша бир луқма уни еган одамнинг дуосини қирқ кунгача қабул бўлмайдиган этиб қўяр экан.\nЭнди инсоф билан ўйлаб кўрайлик. Ҳаммамизнинг ҳамма қилаётган касбимиз, топаётган молу мулкимиз ҳалолми? Ҳаммамизнинг тановул қилаётган ҳар бир луқмамиз ҳалолми?\nЭнди нима учун дуолар қабул бўлмаётганини, нима учун ишлар юришмаётганини тушуниб етган бўлсак керак!\nУшбу улуғ ҳадиси шарифга амал қилиб, касбимизни пок қилишимиз, бир луқма ҳам ҳаромни оғзимизга олмаслигимиз лозим. Икки дунёнинг бахт-саодати шундадир.\n17:20 / 14.09.2017 2044\n09:25 / 11.09.2017 1027\n717 15:00 / 21 май\nҲа, Ислом покликни иймоний масала даражасига кўтарди. Исломда поклик ва покланиш ишларига қай даражада жиддий қаралишини унинг иймон билан боғланганидан ҳам давоми...\n239 09:10 / 25 июнь\n2205 15:00 / 10 май\nИслом кексаларни эъзозлашга тарғиб қилади\n516 14:30 / 30.12.2018


Ўзбекистон 2018 йил ҳисобидан барча комплекс мусобақаларда рекордларни янгилади\n15 октябрь, 2018, 09:54 177\nСпортчиларимизга аталган йил\nХабарингиз бор, Аргентина пойтахти Буэнос-Айрес шаҳрида III ёзги ўсмирлар Олимпия ўйинлари давом этмоқда. Мазкур «кичик Олимпиада» спортчиларимиз учун ҳар қачонгидан ҳам муваффақиятли кечмоқда. Бугун эркин кураш бўйича баҳсларда юртимиз шарафини ҳимоя қилган Умиджон Жалолов мусобақанинг олтин медали эгасига айланди. Ушбу натижа орқали Ўзбекистоннинг ўсмирлар Олимпия ўйинларидаги рекорди янгиланди. Бу ҳақда МОҚ расмий сайти хабар бермоқда.


Лука Эрнандес қамоқ жазосини ўтайди - EFFECT.UZ\n. 10:34 | 14.10.2021\nМадрид суди “Бавария” ҳимоячиси Люка Эрнандесни Испанияга қамоқ жазосига чақирди. Футболчи 19 октябрь куни жазони ўтайдиган ахлоқ тузатиш муассасасини танлаш учун судга келиши шарт.\nЭрнандес 2017 йил февраль ойида севгилиси Амелия де ла Оса Ллорентега ҳужум қилганликда гумон қилиниб ҳибсга олинган ва Люка ва Амелияга жазо сифатида жамоат ишларига жалб қилинган. Бундан ташқари улар жарима ҳам тўлашган.\nШунингдек, уларга олти ой давомида учрашиш ёки мулоқот қилиш тақиқланган. Бироқ, Люка ва Де ла Оса 2017 йил июнь ойида Багамага бирга боришган. Шундан сўнг улар Мадридда ҳибсга олинган.\nЭрнандес буйруқни бузганликда айбланган. Кейинчалик, прокурор футболчини бир йилга озодликдан маҳрум этишни талаб қилди.\nЭрнандесга қўйилган талаб қизга тажовуз қилиш бўйича дастлабки айбловлар туфайли эмас, балки суд қарорига бўйсунмаслик туфайли юзага келган. Люканинг адвокатлари қарор устидан шикоят қилишди. Агар апелляция қаноатлантирилса, ўйинчи жазодан қочиши мумкин.\nAS нашрининг хабарига кўра, “Бавария” вазиятдан хабардор бўлмаган.\nЭслатиб ўтамиз, Люка Эрнандес 10-октябрь куни Франция терма жамоаси билан Миллатлар лигаси ғолибига айланган эди.\nTeglar:Амелия де ла Оса Ллоренте, Люка Эрнандес, Мадрид\nМеҳнат соҳасида ижтимоий шериклик институти жорий этилади\nСауль «Челси» сафига йўл олди\n“Реал Мадрид” “Бернабеу”га қайтмоқда. Биринчи учрашув санаси маълум


Халқ таълими вазирлиги «Adolat» газетасида чоп этилган мақола юзасидан изоҳ берди / Ўзбекистон янгиликлари, энг сўнгги хабарлар\nБугун: Якшанба, апрел 5, 2020\nЖАМИЯТ 0 Шархлар 608 кўрилди\nХалқ таълими вазирлиги «Adolat» газетасида чоп этилган мақола юзасидан изоҳ берди\nмар 25 / 2019\n«Adolat» газетасининг 2019 йил, 15 март, 11-сонида чоп этилган «Журналист ёлғон гапирди…(ми)?» мақоласи юзасидан Халқ таълими вазирлиги изоҳи:\nХалқ таълими вазирлиги дарсликларда камчиликлар борлигини ҳеч қачон яширмаган ва уларни бартараф этиш устида иш олиб бормоқда. Жорий йилнинг 13 март куни кенг жамоатчиликни ушбу жараёнга жалб этиш мақсадида “Дарсликларни биргаликда такомиллаштирайлик” мавзусида танлов эълон қилинди.\nМуаллиф ўз мақоласида 7-синфлар учун мўлжалланган “Ўзбекистон тарихи” ва “История Узбекистана” дарсликларида Абу Наср Фаробий туғилган ва вафот этган йилларида хатоликларни кўрсатган. Шу билан бирга, муаллиф “Ўзбекистон тарихи” китобининг 2017 йилда чиққан нашри ва “История Узбекистана” дарслигининг 2013 йилда чоп этилган, ҳозирда амалда фойдаланилмайдиган нашрларини солиштирган.\nИжара асосида фойдаланиладиган дарсликларининг даврийлигига кўра, дарсликлар ҳар 4 йилда қайта нашр этилади. 2013 йилда чоп этилган “История Узбекистана” 2017 йилда қайта чоп этилган ҳамда бу хатолик тўғриланган.\nҲозирда Вазирликнинг eduportal.uz порталида 7-синф учун “История Узбекистана” дарслигининг электрон шакли 2017 йилги нашри бўлиб, янгиланган ҳолда чоп этилган.\nЎзбекистонда янги расмий газета ташкил этилмоқда\nянв 02 / 2020\n10-11-синфларда фанлар ихтиёрий танлов асосида ўқитилади\nЖорий йилнинг 11 ойида ХТВ 16,8 трлн. сўм маблағ ишлатган\nдек 13 / 2019\nАҚШ элчиси Ўзбекистон фуқароларининг катта қисмига нега виза берилмаслигини изоҳлади\nЁшлар туризмини ривожлантиришга оид қарор лойиҳаси ХТВ билан келишилмаганми?


ШОҲЖАҲОН НАВБАТДАГИ ЖАНГИНИ ТОШКЕНТДА ЎТКАЗМОҚЧИ!\nЎзбекистоннинг енгилмас профессионал боксчиси Шоҳжаҳон Эргашевнинг навбатдаги жангини қачон ва қаерда ўтказиши ҳақидаги хабарлар мухлисларни қизиқтириб келмоқда.\nSports.uz ахборот порталига келиб тушган маълумотларга қараганда, Шоҳжаҳоннинг навбатдаги жанги 10 июль куни Тошкент шаҳрида ўтказилиши мумкин. Бу хабарга ойдинлик киритиш учун Sports.uz вакиллари Шоҳжаҳон Эргашев билан боғланди:\n—Мен ҳам “Showtime” телеканали навбатдаги жангимни Тошкентда ўтказишни режалаштираётгани ҳақида эшитдим, —дейди Шоҳжаҳон. —Менежерим Олег Богданов билан боғланганимда унинг ҳам бундан хабардор эканини билдим. Лекин бу ҳозирча фақат режа, ҳали расмий ахборот берилгани йўқ. Нима бўлган тақдирда ҳам, мен ўз мухлисларим кўз ўнгида рингга чиқишни орзу қиламан.


«Ҳимоя гуруҳи» зарбага тайёрланмоқда\n05 март 2021, Тошкент вақти: 09:41\nНаманганда инсон ҳуқуқлари ҳимояси билан шуғулланувчи «Ҳимоя гуруҳи» янги нодавлат ташкилоти тузилгани эълон қилинди. Ушбу ташкилот раислигига мухолифат вакили, инсон ҳуқуқлари ҳимоячиси Собитхон Устабоев сайланди.\nУнинг айтишича, янги ташкилотга инсон ҳуқуқларини ҳимоя қилиш борасида эндигина фаолият бошлаётган янги кучлар жалб қилинган. Бу ташкилот инсон ҳуқуқлари ҳимояси билан кенг қамровда шуғулланишни ўз олдига мақсад қилган, дейди С.Устабоев.\nЯнги ташкилотга аъзо бўлган Рихсихон Тиллаеванинг айтишича, у бу йўлда бир қанча тазйиқларга учраган.\n«27 октябрь куни мени ҳеч қандай чақирув қоғозисиз, мажбурий равишда ички ишлар бўлимича олиб боришди, дейди Р.Тиллаева. У ерда мени давлат сиёсатига қарши боришда айблашди».\nЯнги ташкилот аъзоларининг сўзларига қараганда, «Ҳимоя гуруҳи» ҳозирча фақат Наманган вилоятида фаолият юритади. Уларнинг айтишича, ҳозир ташкилотни рўйхатга олиш учун зарур ҳужжатлар вилоят адлия бошқармасига топширилган. Бироқ бошқарма «Ҳимоя гуруҳи»ни рўйхатга олмаган тақдирда ҳам биз фаолиятимизни тўхтатмаймиз, демоқда янги ташкилот аъзолари.


Ўзбекистон мусулмонлари идораси карантин эълон қилади, иш тартиби онлайн режимга ўтади - Баҳоуддин Нақшбанд ёдгорлик мажмуаси маркази\n2020 йил 23 мартдаги Ўзбекистон Республикаси Вазирлар Маҳкамасининг “Коронавирус инфекцияси тарқалишига қарши қўшимча чора-тадбирлар тўғрисида”ги қарори билан хавфсизлик ва инсон соғлиғини сақлаш учун бир қатор муҳим чора-тадбирлар белгиланди.\nПандемия натижасида эълон қилинган Карантин жараёнида Ўзбекистон мусулмонлари идораси ҳам карантин эълон қилади, иш тартиби онлайн режимга ўтади ва аҳолининг мурожаатларини онлайн шаклда қабул қилади ва белгиланган тартибда жавоб қайтаради.\nКарантин вақтида асосий ишга таъсир этмаган ҳолда ходимлар меҳнат таътилига чиқарилади, айримлари масофадан туриб ишлаш тартибига ўтади. Қабулхона, бўлимлар ва хоналарда дезинфекция ишлари амалга оширилади. Карантин жараёнида Диний идора ишчи ҳолатида ўз иш фаолиятини олиб боради. Таъкидланганидек, сўровлар электрон ва телефон орқали қабул қилинади.\nФуқаролар Ўзбекистон мусулмонлари идорасининг umi-devon@umail.uz электрон манзилига мурожаатларини йўллашлари мумкин. Шунингдек, сўровлар қуйидаги 78-150-64-40 телефон рақами орқали ҳам қабул қилинади.\nШунингдек, мўмин-мусулмонлар диний саволларига жавобларни fatvo.uz сайти, @SavollarMuslimUzBot телеграм боти ва 78-150-33-44 call-марказ орқали ҳам олишлари мумкин.


Тошкентда автомобиль олиб қочган шахс қўлга олинди. Автомобиль эса эгасига қайтарилди\n5-сентябрь куни соат 16:00 да навбатчилик қисмининг 102 рақамига келиб тушган хабарда қуйидагилар маълум қилинган эди: Чилонзор туманида “Chevrolet Epica” русумли автомобиль олиб қочилган. Автомобиль эгаси 58 ёшли Ғанишер А. соат 14:00 да автомобилини Сеуль кўчасида (эски Байналминал) қолдириб, А. Навоий номидаги Ўзбекистон Миллий паркига йўл олган.\nТошкент шаҳар ИИББ Йўл ҳаракати хавфсизлиги бошқармаси томонидан “Қўлга олиш” режаси эълон қилинди. Тез орада автомобиль ҳаракатланиб бораётгани маълум бўлганидан сўнг “Compass” кўнгилочар савдо маркази ёнидаги кўприкда ЙҲХБ ЙПХ бригадасининг 1-батальони ходимлари томонидан тўхтатилди. Автомобилни муқаддам судланган (Ўзбекистон Республикаси Жиноят кодексининг 168-моддаси бўйича) Тошкент вилоятида истиқомат қилувчи 19 ёшли Музаффар Зокиржанов бошқаргани аниқланди. Унинг сўзларига қараганда, у автомобилни “бир оз муддатга ўртоғидан олиб турган”. Музаффар Зокиржонов қўлга олиниб, унга нисбатан Ўзбекистон Республикаси Жиноят кодексининг 267-моддаси (“Транспорт воситасини олиб қочиш”) бўйича жиноий иш қўзғатилди.\nSaytning yangilangan sanasi: 28.03.2020, 17:15


АНДИЖОНДА 52 МИНГ 316 НАФАР БОЛАЖОН МАКТАБГА ИЛК БОР ҚАДАМ ҚЎЙДИ - AUZ.UZ\nАНДИЖОНДА 52 МИНГ 316 НАФАР БОЛАЖОН МАКТАБГА ИЛК БОР ҚАДАМ ҚЎЙДИ\nАндижон вилояти халқ таълими бошқармаси тасарруфидаги 764 умумтаълим мактабида янги ўқув йили машғулотлари бошланди.\nЖорий ўқув йилида мактабларда 583 минг 836 нафар ўқувчи таҳсил олади. 52 минг 316 нафар болажон биринчи синфга қабул қилинди.\nАндижондаги умумтаълим мактабларида ҳам машғулотлар “Янги Ўзбекистонда эркин ва фаровон яшайлик!” шиори остида мустақиллик дарслари билан бошланди.\nАндижон шаҳридаги 25-умумтаълим мактаби жамоаси янги ўқув йилига улкан мақсадлар билан қадам қўйдилар. Масканда 800 нафардан зиёд ўғил-қиз таҳсил олади. Барча синфларда “Янги Ўзбекистонда эркин ва фаровон яшайлик!”шиори остидаги “Мустақиллик дарс”лари кўтаринки руҳда олиб борилди.\n-Машғулотларда ўқувчиларнинг мустақиллик, бу неъматга етишиш йўлида жон фидо айлаган боболаримиз жасорати, Она Ватанга муҳаббат, бугунги осойишта кунларимизга шукроналик ҳақидаги тушунчалари бойитилди, - дейди мактаб директори Дилфуза Аҳмадалиева. – Ватанни мадҳ этувчи шеър-қўшиқлар дарс жараёнини янада жонлантирди. Илк қадам қўйган ўқувчиларнинг қувончини айтмайсизми? Шундай дамларда педогог эканлигимдан фахрланиб кетаман.\n- Набирам Искандар биринчи синфга қабул қилинди, - деди Андижон шаҳридаги Қаландархона маҳалласида яшовчи меҳнат фахрийси Неъматжон Ҳурбоев. – Президент совғасини олди. Эндигина жамиятга қўшилаётган бола учун бу ҳам бир рағбат бўларкан. Ёш гўдакнинг “Энди Юртбошимга муносиб ўғил бўлиб, яхши ўқишим керак” деган сўзларини тинглаб беихтиёр кўзларимга ёш келди.\nВилоятимизнинг барча умумтаълим мактабларида “Мустақиллик дарс” лари ўзига хос шукух билан ўтказилди.


Турмуши яхши одамнинг семириши аниқланди - www.Voydod.net\nОилавий турмушдаги барқарор муносабатлар саломатлик учун жиддий хавф туғдириши маълум бўлди. Улар ортиқчавазн тўпланиши ва семиришнинг асосий сабабчиси эканлиги аниқланди.\nОртиқча килограммларнингтурли касалликлар билан алоқаси эса аллақачон ҳеч кимга сир эмас. Буюк Британия тадқиқотчилари томониданўтказилган сўровнома шуни кўрсатдики, узоқ вақт барқарор муносабатларда бўлган одамларнинг 62% семирган.\nЯна 75% ўзларининг турмуш ўртоқлари ортиқча вазн тўплаганини қайд этган. Сўров иштирокчиларинингярмидан кўпи (56%) эса, овқатланиш режими бузилгани учун семирганига ишончи комил. Асосан бу аёллар бўлиб, уларўз одатларини ўзгартирган ва турмуш ўртоқлари нимани истеъмол қилса, шу билан озиқланган. Респондентларнинг учдан бир қисми оиладаги муносабатларнинг барқарорлиги туфайли кам ҳаракатли турмуштарзини юрита бошлаганини қайд этган. Маълум бўлишича, улар вақтларини асосан уйда биргаликда телевизорнибирор мазали таом тановул қилган ҳолда томоша қилиб ўтказар экан.


ИнтерФУТБОЛ :: Дониёрбек Муллажонов: "Бахтиёр Ҳамидуллаев ўзини "юлдуз мураббий" деб ҳисобламоқда"...\nДониёрбек Муллажонов: "Бахтиёр Ҳамидуллаев ўзини "юлдуз мураббий" деб ҳисобламоқда"...\nБош мураббий истефоси кўп муҳокамаларга сабаб бўлмоқда. Аслида вазият қандай эди? Жамоа бош директори Дониёрбек Муллажоновдан ушбу вазиятга изоҳ беришини сўрадик.\n"Бахтиёр Ҳамидуллаев масаласи жуда кўп жойда баҳсга сабаб бўлмоқда. Бунга қандайдир қўнғироқ ёки кимларнингдир гап сўзлари сабаб бўлгани йўқ. Бу менинг шахсий фикрим эди.\nБиз Ҳамидуллаевга жуда кўп имкониятлар яратиб бердик. Мени фикримча Ҳамидуллаев ижтимоий тармоқларга берган интервюсида айтган гаплари билан ўзини вазиятдан олиб чиқмоқчи бўлмоқда. "Бу футболчилар билан ҳеч нарсага эришиб бўлмайди" деб менга жуда кўп маротаба айтиб келар эди. Мураббий бундай гапларни айтганидан сўнг футболчилардан нима кутиш мумкин? Мураббий масаласи жуда қалтис масала деб ўйлайман. Чунки мураббий қандай тарбия берса, руҳияти қандай бўлса, футболчилар ҳам шунга қараб ўзгаради. Мен ўзгаришларни яхши кўрадиган инсонман ва ҳаммага бир маротаба имконият бераман. Агар қўлидан келса бажариши керак деб ўлайман. Бу менинг ёки Ҳамидуллаевнинг футболи эмас, бу Андижон халқимизнинг футболи!\nҲамидуллаев ўз интервюсида "мени ишимга аралашишмасин, мен мураббий бўлсам, ўзим ҳал қиламан, нима қилиш кераклигини ўзим биламан" дея гапирипти. Бу гаплар менимча керак эмас эди. Футбол бу миллионлар ўйини, халқ ўйини, бу соҳада кичкинагина хато ҳам қимматга тушиши мумкин. Қолаверса, Мураббий ҳам мураббийлигини қилиши лозим.\nБиз жамоани қабул қилиб олганимизда Андижон футболи тарафма-тараф эди. Яни футболчилар алоҳида тараф, мураббий алоҳида тараф, ходимлар эса алоҳида. Бошланишида Ҳамидуллаевга ишонч билдирдик. Тўғри у Андижон фарзанди, қолаверса яхши ҳужумчи бўлган. Лекин аслида "Металлург" билан ўйиндан сўнг унинг жамоадан кетиши аниқ бўлган эди. Чунки жамоани яхши тайёрлай олмаганлиги учун ундан кўп нарса талаб қилмаслигимизни сўраган эди. Унинг айтишича мураббийга катта пул тўласа кейин натижа талаб қилиш керак экан. Ваҳоланки Бахтиёр Ҳамидуллаев ҳали мураббийликда натижалар қайд этмай туриб, ўзини "юлдуз мураббий" деб ҳисобламоқда. Андижон фарзанди бўла туриб бундай гапларни айтишини хато деб биламан. Биз ундай инсон билан қандай ишлаймиз?\nЖамоани қабул қилиб олгандан буён жамоага икки миллиард сўмдан ортиқ маблағ сарфладик. Булар ким учун? Ўзимиз учунми? Йўқ бу халқимиз учун, Андижонимиз учун! Инсоннинг ўз манфаатлари биринчи ўринда турар экан, ҳаётда ҳеч нарсага эриша олмайди. Ҳаётда пулдан ҳам муҳимроқ нарсалар бор. Булардан бири ватан туйғуси. Олдинги интервюларимда ҳам айтганман. Бизга туғилиб ўсган ватани, вилояти шани учун жонини бериб ишлайдиган мутахассислар керак эди. Футболчилар масаласига келсак, мен йигитларни анча эркалатиб юбордик деб ўйлайман. Улар орасида йилнинг охиригача бўлган маошини тўлаб берган футболчиларимиз ҳам бор. Биз ҳам шунга яраша натижа талаб қиламиз-да албатта. Жамоа учун олдингидан кўра яхши шароитлар қилиб бердик. Аммо кўраяпсизки натижа йўқ. Нима учун Андижонда футбол бўлмаслиги керак? Агар ҳаммамиз бир ёқадан бош чиқармасак, яна эски тизим, эски фикрлаш ва эски ғоялар билан кетсак, футболимиз ривожланишдан тўхтаб қолади. Биз жамоада яна эски тизимда ишлаймиз деб ҳеч кимга ваъда бермаганмиз, чунки биз эски тизимни кўриб, ўрганиб чиққанмиз. Биз жамоани қабул қилиб олганда нега янги ишчи ходимларни ишга олдик? Сабаби янги инсон, янги ғоя, янги қон бўлишини хоҳладик. Четдан туриб, ёзиш, фикр бериш, гапириш осон. Агар шу гап сўзлар билан бирор нарса ўзгарганида, шу пайтгача ўзгарган бўлар эди. Мен ҳар хил гап сўзларга парво қилмайман. Менинг шахсий фикрим бор. Мени барча тўғри тушинди деб умид қиламан. Биз эътиборимизни гап сўзларга эмас, балки барча эътиборимизни футболга қаратишимиз лозим. Биз яна олдинга юришда давом этамиз. Нима бўлган тақдирда ҳам ортга чекиниш йўқ. Менга бир иккита салбий одамларнинг фикридан кўра, Андижон халқига берган ваъдамиз, уларнинг олдидаги вазифамиз муҳимроқ. Бош мураббий масаласига келсак бу иш 99% ҳал бўлди. Худо хоҳласа бу ҳақида тез орада эълон қиламиз", - дейди Дониёрбек Муллажонов.


“Ҳокимлар ва фермерлар ўртасидаги боғлиқликни узиш керак” — Сума Чакрабарти билан Ўзбекистон қишлоқ хўжалиги ҳақида суҳбат\nПрезидент маслаҳатчиси ўзбекистонлик фермерлар ўз меҳнати самарасини кўрмаяпти деб ҳисоблайди.\nЎзбекистон президентининг иқтисодий ривожланиш, бошқарув ва халқаро ҳамкорлик бўйича маслаҳатчиси Сума Чакрабарти “Ҳошимов иқтисодиёти”га берган интервьюсида қишлоқ хўжалигидаги тўсиқлар ва ҳукумат ерни сотишга ҳали тайёр эмаслиги ҳақида гапирди.\nИқтисодчи Беҳзод Ҳошимов “Ҳошимов иқтисодиёти” лойиҳасида Сума Чакрабарти билан суҳбатда ўтган асрнинг охирида кўплаб давлатлар ер ислоҳотини бошлаб, қишлоқ хўжалигидаги ҳосилдорлик уларнинг ривожланишига сабаб бўлгани, бироқ Ўзбекистон бу борада ҳаракат қилмагани ҳақида гапирди.\n“Кўпгина Осиё мамлакатлари, айниқса Шарқий Осиё, 1980-90-йиллар охирида, ҳеч бўлмаганда ер ислоҳотини бошлаган. Шундай қилиб, улар қишлоқ хўжалигини ислоҳ қилишди. Хитой ва бошқа мамлакатлар деҳқонларга ер беришди, натижада қишлоқ хўжалиги ҳосилдорлиги уларнинг ўсиши ва ривожланишига олиб келди.\nЎтган 30 йил ичида Ўзбекистон, менимча, қишлоқ хўжалигини ислоҳ қилиш йўналишида ҳаракат қилмади. Ҳукумат қанча пахта ва буғдой олинишида асосий ролни ўйнайди. Aсосан қишлоқ хўжалигида иқтисодиётни бошқариш мавжуд, бу деҳқонларнинг маҳаллий ҳокимиятга боғлиқлигини оширади. Биласизми, деҳқонлар меҳнати самарасини фермерларнинг ўзлари қўлга киритмайди. Шундай қилиб, унумдорликни ошириш учун рағбат йўқ”, — деди иқтисодчи.\nПрезидент маслаҳатчисидан бу ҳолат нима сабабдан содир бўлаётгани ҳақида сўралди. Сума Чакрабарти Ўзбекистонда қишлоқ хўжалигида тўсиқлар борлиги, сармоядорлар йўқлиги ҳақида гапирди.\n“Мен Ўзбекистонда қишлоқ хўжалиги соҳасини ўрганмаганман. Лекин менимча, соҳадаги давлатнинг роли, ҳар йили маълум миқдорда маҳсулот сотиб олиш, ҳокимлар ва фермерлар ўртасидаги муносабатлар, қишлоқ хўжалигига катта чекловлар борлиги каби масалалар батафсилроқ кўриб чиқилиши керак бўлган жиҳатлардир.\nШундай қилиб, айни пайтда, давлат ҳали сиз айтган нарсалар учун ижарага берилган ер участкаларни сотишдан воз кечишга имкон берадиган ер ислоҳотига рози бўлишга тайёр эмаслиги аниқ.\nШундай қилиб, маҳсулдорлик ошиши керак, бу бироз кўпроқ капитал талаб қилади. Сармоядорлар ўзларида мавжуд бўлган замонавий бошқарув усулларини олиб келишади, менимча, бу технология ва фермер хўжаликларини бошқаришда ёрдам беради. Мен бу ҳақда кам маълумотга эгаман, лекин кўпчилик менга маҳаллий ҳокимларнинг ўзини тутишидан шикоят қилган. Aсосан, улар учун энг яхши фоиз ставкаларига эга банк ва фермерлар мустақиллигини таъминлаш учун ҳокимлар ва фермерлар ўртасидаги боғлиқликни узиш керак.\nШунинг учун кўпчилик менга бу ҳар доим Ўзбекистонда жуда нозик масала эканлигини айтади. Чунки ялпи ички маҳсулотнинг катта қисми қишлоқ хўжалигига тўғри келади, лекин соҳа унчалик унумли эмас.\nМен кластер тизимининг ишлашини ёки ишламаслигини кўриб чиқмоқчиман, бу менинг режамда бор. Менимча, бу катта муаммо. Мен, шунингдек, Ер тўғрисидаги янги кодекс ва у қаерда муҳимлигини кўришни хоҳлайман. Менимча, коррупцияга қарши янги фармон ҳам бор, унда ҳокимларга алоҳида эътибор қаратилган. Бу соҳани ҳам ўзгартириш мумкинми ёки йўқлигини билиш учун буларнинг барчаси қизиқ. Қишлоқ хўжалиги иқтисодиётни янада яхшироқ қилиш учун катта ислоҳотларга муҳтож сектор”, — дейди Сума Чакрабарти.


10:00 / 22.09.2015 | Zafarov Murodjon | 2147\nАссаламу алайкум! Бир танишим рак касалига чалинган. Ўзи ҳам касалини билади. Аҳволи оғирлашиб бораяпти. Билишимча намоз ўқимаган, шариат аҳкомларини бажармаганлар қаторида деса ҳам бўлади. Беморни кўришга борсам айрим ношаръий жумлаларни ҳам ишлатиб юборади. Масалан “Қайси гуноҳим учун бундай дард беради” каби. Бундай ҳолларда уни бу йўлдан, сўздан қайтармоқчи бўламан, аммо “оғриқдан бундан ҳам баттарини айтиб юборади” деган ҳаёл бор. Шариат юзасидан бундай беморлар хузурига борганда нима деб уларга таскин бериш мумкин? Уларга “намоз ўқи, тавба қил” каби гапларни айтиш жоизми? Бедаво дард қаршисида турган бундай беморларни кўриш учун борганларга уламоларнинг қандай тавсиялари бор?\nВа алайкум ассалом! Бир кишининг оғзидан шариатга зид бўлган сўзлар чиқиб кетиш хавфи бўлса, уни бундай ҳолатга тушишига мажбур қилиш ёки сабабчи бўлиш жоиз эмас. Агар унга панду-насиҳат қилмоқчи бўлсангиз, уни яхши бажарадиган инсонни топиб, олиб борганингиз афзал.\nБеморни кўргани бориш суннатдир. Бемор мусулмоннинг бошқа мусулмонлар устида ҳаққи бор. У ҳам бўлса, уларнинг беморни зиёрат қилиб, кўнгил сўрашлари, ҳаққига дуо қилиб кетишларидир. Ислом беморлар ҳолидан хабар олишни муҳим ишга айлантирган. Чунки бу иш бемор учун, шахсий алоқаларни ҳамда жамиятни мустаҳкамлаш учун ғоят зарурдир. Мусулмонлар ана ўша олий мартабага эришиш учун доимо ҳаракат қилиб келишган.\nعَنْ ثَوْبَانَ مَوْلَى النَّبِي صَلَي الله عَلَيْهِ وَسَلَّم، عَنِ النَّبِيِّ صَلَي الله عَلَيْهِ وَسَلَّم قَالَ: مَنْ عَادَ مَرِيضًا لَمْ يَزَلْ فِي خُرْفَةِ الْجَنَّةِ حَتَّى يَرْجِعَ، قِيلَ: يَا رَسُولَ اللهِ وَمَا خُرْفَةُ الْجَنَّةِ؟ قَالَ: جَنَاهَا. رَوَاهُ مُسْلِمٌ وَالتِّرْمِذِيُّ\nНабий соллаллоҳу алайҳи васалламнинг мавлолари Савбондан ривоят қилинади: «Набий соллаллоҳу алайҳи васаллам: «Ким бир беморни кўргани борса, то қайтгунича жаннатнинг хурфасида бўлур», дедилар. «Эй Аллоҳнинг Расули, жаннатнинг хурфаси нима?» дейилди. «Мевасидир», дедилар». Муслим ва Термизий ривоят қилганлар. Беморнинг зиёрати ҳақидаги барча шаръий далилларни пухта ўрганиб чиққан уламоларимиз мазкур ўрганишлар хулосаси ўлароқ, беморнинг зиёрати одобларини тақдим қилишган. Қуйидаги сатрларда мазкур одоблардан баъзиларини келтириб ўтамиз: Беморликнинг хабарини эштиши билан уни кўргани боришга шошилиш керак. Аъмаш раҳматуллоҳи алайҳидан ривоят қилинади: «Мажлис қурар эдик. Бир кишини уч кун кўрмай қолсак, ҳолини сўрар эдик. Бемор бўлса, кўргани борар эдик». Бир марта кўргани бориш билан кифояланмай, бир оз ўтганидан кейин такроран бориш ҳам керак. Чунки беморни кўргани бориш, унинг кўнглини кўтариш ижтимоий алоқаларни мустаҳкамлаши билан бирга, ўта савобли иш ҳамдир. Беморни кўргани борадиган шахс қуруқ қўл билан бормаслиги керак. Иложи бўлса, беморга қувонч бағишлайдиган нарсалардан олиб боради. Мевалар, гуллар ва шуларга ўхшаш нарсалардан бўлса ҳам яхши. Агар бемор муҳтож бўлса, кўргани борган одамнинг унга хайр-эҳсон қилиши жуда яхши. Бу иш хайр-эҳсон бўлиши билан бирга, беморга сурур бахш этиши ила савоби яна ҳам кўпаяди. Беморнинг бирор таомни истаб турганини билган зиёратчи унга ўша таомни муҳайё қилишга ҳаракат қилади.\nعَنِ ابْنِ عَبَّاسٍ رَضِيَ اللهُ عَنْهُمَا: أَنَّ النَّبِي صَلَي الله عَلَيْهِ وَسَلَّم عَادَ رَجُلًا فَقَالَ لَهُ: مَا تَشْتَهِي؟ فَقَالَ: أَشْتَهِي خُبْزَ بُرٍّ، فَقَال النَّبِيُّ صَلَي الله عَلَيْهِ وَسَلَّم: مَنْ كَانَ عِنْدَهُ خُبْزُ بُرٍّ فَلْيَبْعَثْ إِلَى أَخِيهِ، ثُمَّ قَال النَّبِي صَلَي الله عَلَيْهِ وَسَلَّم: إِذَا اشْتَهَى مَرِيضُ أَحَدِكُمْ شَيْئًا فَلْيُطْعِمْهُ. رَوَاهُ ابْنُ مَاجَهْ\nИбн Аббос розияллоҳу анҳумодан ривоят қилинади: «Набий соллаллоҳу алайҳи васаллам бир кишини кўргани бориб: «Иштаҳанг нимани тортади», дедилар. «Буғдой нонини», деди. Шунда Набий соллаллоҳу алайҳи васаллам: «Кимда буғдой нони бўлса, уни биродарига юборсин, – дедилар. Сўнгра Набий соллаллоҳу алайҳи васаллам: – Бирингизнинг беморингиз бир нарсани иштаҳаси тортса, уни ўша билан таомлантирсин», дедилар». Ибн Можа ривоят қилган. Зиёратчи беморни у истамаган таомни тановул қилишга мажбурламайди.\nعَنْ عُقْبَةَ بْنِ عَامِرٍ رَضِي اللهُ عَنْهُ، عَنِ النَّبِيِّ صَلَي الله عَلَيْهِ وَسَلَّم: لَا تُكْرِهُوا مَرْضَاكُمْ عَلَى الطَّعَامِ، فَإِنَّ اللهَ يُطْعِمُهُمْ وَيَسْقِيهِمْ. رَوَاهُ التِّرْمِذِيُّ بِسَنَدٍ حَسَنٍ\nУқба ибн Омир розияллоҳу анҳудан ривоят қилинади: «Набий соллаллоҳу алайҳи васаллам: «Беморларингизни таомга мажбур қилмангиз. Чунки Аллоҳ уларни едириб, ичириб турур», дедилар». Термизий ҳасан санад ила ривоят қилган. Тиб уламоларининг таъкидлашларича, Аллоҳ таоло инсоннинг жисмини ўзини-ўзи бошқариб турадиган қилиб яратган экан. Нима истеъмол қилиш керак бўлса, танада ўша нарсага талаб кучаяр, нима керак бўлмаса, талаб сусаяр экан. Шунинг учун беморга ўзи истамаган нарсани мажбурлаб едириш ёки ичириш яхши эмас. Бемор ҳузурида ўтирганда, унга шифо тилаб дуо қилинади. Расулуллоҳ соллаллоҳу алайҳи васаллам ўзлари кўргани борган беморларнинг ҳаққига дуо қилганлар.\nعَنْ سَعْدٍ رَضِي اللهُ عَنْهُ قَالَ: اشتَكَيْتُ بِمَكَّةَ فَجَاءَنِي النَّبِيُّ صَلَي الله عَلَيْهِ وَسَلَّم يَعُودُنِي، فَوَضَعَ يَدَهُ عَلَى جَبْهَتِي ثُمَّ مَسَحَ يَدَهُ عَلَى وَجْهِي وَبَطْنِي، ثُمَّ قَالَ: اللَّهُمَّ اشْفِ سَعْدًا، وَأَتْمِمْ لَهُ هِجْرَتَهُ، قَالَ: فَمَا زِلْتُ أَجِدُ بَرْدَهُ عَلَى كَبِدِي فِيمَا يُخَالُ إِلَيَّ حَتَّى السَّاعَةِ. رَوَاهُ الْبُخَارِيُّ وَأَبُو دَاوُدَ\nСаъд розияллоҳу анҳудан ривоят қилинади: «Маккада бемор бўлиб қолдим. Набий соллаллоҳу алайҳи васаллам мени кўргани келдилар-да, қўлларини пешонамга қўйдилар, сўнгра қўллари ила юзимни ва қорнимни силадилар. Кейин эса: «Аллоҳим! Саъдга шифо бергин. Унинг ҳижратини батамом қилгин», дедилар. Ҳозиргача жигаримда унинг совуғини сезиб тургандекман». Бухорий ва Абу Довуд ривоят қилганлар. Барча мусулмонлар Пайғамбаримиз соллаллоҳу алайҳи васалламдан ўрнак олиб, беморларни зиёрат қилишлари ва уларнинг ҳаққига Пайғамбаримиз соллаллоҳу алайҳи васаллам каби дуо қилишлари лозим. Беморга хасталигини кўп эслатмаслик, бу ҳақда саволни кўпайтирмаслик ва шунга ўхшаш беморликнинг ёмон оқибати ҳақида гапирмаслик лозим.\nعَنْ عَبْدِ اللهِ بْنِ كَعْبِ بْنِ مَالِكٍ أَنَّ ابْنَ عَبَّاسٍ أَخْبَرَهُ، أَنَّ عَلِيَّ بْنَ أَبِي طَالِبٍ رَضِي اللهُ عَنْه خَرَجَ مِنْ عِنْدِ رَسُولِ اللهِ صَلَي الله عَلَيْهِ وَسَلَّم فِي وَجَعِهِ الَّذِي تُوُفِّيَ فِيهِ، فَقَالَ النَّاسُ: يَا أَبَا الْحَسَنِ، كَيْفَ أَصْبَحَ رَسُولُ اللهِ صَلَي الله عَلَيْهِ وَسَلَّم؟ قَالَ: أَصْبَحَ بِحَمْدِ اللهِ بَارِئًا. رَوَاهُ الْبُخَارِيُّ فِي الْأَدَبِ\nКаъб ибн Моликдан ривоят қилинади: «Ибн Аббос унга хабар берган: «Али ибн Абу Толиб розияллоҳу анҳу Расулуллоҳ соллаллоҳу алайҳи васаллам вафот этишларидан аввалги беморликларида у зотнинг ҳузурларидан чиқди. Шунда одамлар: «Эй Абул Ҳасан, Расулуллоҳ соллаллоҳу алайҳи васаллам қандай тонг оттирдилар?» дейишди. «Аллоҳга ҳамд бўлсин, тузалган ҳолда тонг оттирдилар», деди». Бухорий «Адабул-муфрад»да ривоят қилган. Мусулмон халқларда ушбу одобларга риоя қилиш яхши йўлга қўйилган. Ҳар қандай оғир бемор бўлса ҳам, уни кўргани келганлар: «Аллоҳ таолога шукр, яхшисиз», дейишади. Беморни кўргани келган одам беморнинг кўнглини кўтаради, унга далда беради, хурсандчилик гаплар айтади.\nعَنْ أَبِي سَعِيدٍ رَضِي اللهُ عَنْهُ، عَنِ النَّبِيِّ صَلَي الله عَلَيْهِ وَسَلَّم قَالَ: إِذَا دَخَلْتُمْ عَلَى الْمَرِيضِ فَنَفِّسُوا لَهُ فِي أَجَلِهِ، فَإِنَّ ذَلِكَ لَا يَرُدُّ شَيْئًا وَيُطَيِّبُ بِنَفْسِهُ. رَوَاهُ التِّرْمِذِيُّ\nАбу Саъид розияллоҳу анҳудан ривоят қилинади: «Набий соллаллоҳу алайҳи васаллам: «Қачон бир беморнинг ҳузурига кирсангиз, ажали борасида унинг кўнглини кўтаринг. Албатта, ўша ҳеч нарсани қайтармас, лекин унинг кўнглини равшан қилур», дедилар». Термизий ривоят қилган. Албатта, бемор одам кўнгли синиқ ҳолатда, бир оғиз ширин сўзга муҳтож бўлиб ётади. Уни кўргани боришдан асосий мақсад ҳам кўнглини кўтаришдир. Ўша кўнгил кўтаришда бир оз муболаға қилиб юбориш ҳам жоиз. Бу маънони кўпчилик яхши ўзлаштириб олган. Лекин шу нарсани Пайғамбаримиз соллаллоҳу алайҳи васалламнинг ҳадиси шарифларига мувофиқ равишда, суннатга амал қилмоқдаман, деган ниятда қилинса, савоби янада кўпроқ бўлади. Беморнинг зиёратига борган одам беморга ўз меҳрини изҳор қилади, хизматига тайёр эканини билдиради ва фақат яхши гапларни гапиради.\nعَنْ أُمِّ سَلَمَةَ رضِيَ اللهُ عَنْهَا قَالَتْ: قَالَ رَسُولُ اللهِ صَلَي الله عَلَيْهِ وَسَلَّم إِذَا حَضَرْتُمُ الْمَرِيضَ أَوِ الْمَيِّتَ فَقُولُوا خَيْرًا، فَإِنَّ الْمَلَائِكَةَ يُؤَمِّنُونَ عَلَى مَا تَقُولُونَ. رَوَاهُ الْخَمْسَةُ إِلَّا الْبُخَارِيَّ\nУмму Салама розияллоҳу анҳодан ривоят қилинади: «Расулуллоҳ соллаллоҳу алайҳи васаллам дедилар: «Бемор ёки ўлаётган кишининг ҳузурида ҳозир бўлсангиз, яхши гап айтинг. Чунки фаришталар сиз айтаётган нарсага «Омин», деб турадилар». Муслим, Абу Довуд, Термизий ва Насаий ривоят қилганлар. Беморнинг аврати, очиқ жойлари, дори-дармонлари ва бошқа нарсаларига назар солмаслик керак. Малол келмаслиги учун беморнинг олдида узоқ ўтириб қолмаслик лозим, лекин беморнинг ўзи истаса, бундан мустасно. Беморнинг ҳаққига дуо қилгандан кейин унинг ўзидан ҳам дуо сўраш керак, чунки у дуоси қабул бўладиган тоифадандир.\nعَنْ عُمَرَ بْنِ الْخَطَّابِ رَضِي اللهُ عَنْهُ قَالَ: قَالَ لِي النَّبِيُّ صَلَي الله عَلَيْهِ وَسَلَّم: إِذَا دَخَلْتَ عَلَى مَرِيضٍ فَمُرْهُ أَنْ يَدْعُوَ لَكَ، فَإِنَّ دُعَاءَهُ كَدُعَاءِ الْمَلَائِكَةِ. رَوَاهُ ابْنُ مَاجَهْ\nУмар ибн Хаттоб розияллоҳу анҳудан ривоят қилинади: «Набий соллаллоҳу алайҳи васаллам менга: «Беморнинг олдига кирганингда, ундан сенга дуо қилишини сўра, зеро, унинг дуоси фаришталарнинг дуоси кабидир». Ибн Можа ривоят қилган. Беморга Аллоҳ таолонинг қазои қадарига сабр қилиш ва шифодан ноумид ҳолда ўзига ўлим тилашдан эҳтиёт бўлиш ҳақида насиҳат қилинади.\nعَنْ قَيْسِ بْنِ أَبِي حَازِمٍ قَالَ: دَخَلْنَا عَلَى خَبَّابٍ نَعُودُهُ، وَقَدِ اكْتَوَى سَبْعَ كَيَّاتٍ. فَقَالَ: إِنَّ أَصْحَابَنَا الَّذِينَ سَلَفُوا مَضَوْا، وَلَمْ تَنْقُصْهُمُ الدُّنْيَا، وَإِنَّا أَصَبْنَا مَا لَا نَجِدُ لَهُ مَوْضِعًا إِلَّا التُّرَابَ، وَلَوْلَا أَنَّ النَّبِيَّ صَلَي الله عَلَيْهِ وَسَلَّم نَهَانَا أَنْ نَدْعُوَ بِالْمَوْتِ لَدَعَوْتُ بِهِ. رَوَاهُ الْبُخَارِيُّ فِي الْأَدَبِ\nҚайс ибн Абу Ҳозимдан ривоят қилинади: «Хаббоб бетоб ётганида, уни кўргани кирдик. У ярасини етти марта куйдирган эди. У: «Биздан аввал ўтган соҳибларимиз ўтишди. Улар учун дунё кам бўлмади. Албатта, биз шундай нарсага эришдикки, уни қўйгани тупроқдан бошқа нарса топмадик. Агар Набий соллаллоҳу алайҳи васаллам ўлим тилаб дуо қилишдан қайтармаганларида, мен уни тилаб дуо қилардим», деди». Бухорий «Адубул-муфрад»да ривоят қилган. Беморнинг аҳлига ва унинг хизматида турганларга унга гўзал муомала қилиш ва ундан содир бўладиган инжиқликларга сабр қилиш ҳақида насиҳат қилинади. Бу билан ҳам беморга, ҳам унга қараб турганларга яхшилик қилинган бўлади. Бемор кўришнинг яна қуйидаги одоблари ҳам бор: Касал бўлган одамни бориб кўришнинг савоби ва фазилати жуда кўп. Беморни зиёрат қилиш, ундан ҳол-аҳвол сўраш, бирор етишмовчилиги бўлса, кўмаклашиб юбориш мусулмон киши зиммасидаги зарур вазифалардандир. Беморни зиёрат қилиш Аллоҳ таолони зиёрат қилишга тенглаштирилган, хаста киши гарчи ғайридин бўлса ҳам, ҳол сўраш яхшидир. Касал кишининг зиёратига озроқ ҳадя олиб, салом билан кирилади, унга яқин, иложи бўлса, бош томонида ўтириб, аҳволи сўралади. Беморнинг бош-кўзи, манглайи, оёқ-қўлини силаб, ундан ирганмай, ҳазар қилмай, яхши сўзлар билан кўнгли кўтарилади, дард вақтинчалик эканини айтиб, тасалли берилади. Касал кўриш чоғида дард, беморлик Аллоҳнинг бир неъмати экани, бунинг шукронасига тавба-тазарруъ қилиш лозимлиги беморга тушунтирилади. Хасталанган кишининг ҳузурига кирганда очиқ юз, хуш кўнгил, шафқат билан муомала қилинади, унинг юзига синчиклаб қаралмайди, кўп ва қаттиқ овозда гапирилмайди. Бемор ётган жойга янги кийимда ҳам, шунингдек, кир, хунук, нопок кийимларда ҳам кириш мақбул эмас. Унинг ҳузурида паст овозда, табассум билан гапирилади, «Кўнглингиз нима тилайди?» деб сўралади, агар у хоҳлаган нарсасини айтса ва бу унга зарар қилмаса, хоҳ ўзи, хоҳ яқинлари орқали топиб беришга ҳаракат қилинади. Бемор ётган уйда кулиш, йиғлаш яхши эмас, ҳар хил кинояли, оғир ботадиган, кўнгилга келадиган сўзларни айтмаган маъқул. Агар зарурати бўлмаса, касал кўргани кечқурун бормаган маъқул, чунки дард одатда кечга бориб кучайиб, беморнинг аҳволи танглашади ёки у чарчаб, оромга шайланган бўлади. Касални толиқтириб қўймаслик учун унинг олдида узоқ ўтириш, хасталик ҳақида эзмаланиб гапириш, билмаган нарсасини дори сифатида тавсия қилиш ярамайди. Ўзининг розилиги бўлса, бир оз ўтириб, кўнглини кўтарувчи ибратли ҳикоялар сўзлаб турилади. Гапи совуқ, эзма, бефаросат кишиларни беморнинг ёнига йўлатмаган мақбул. Хасталикка чалинган киши ҳам ўз навбатида келганларга дарди ҳақида гапириб, ҳикоя қилавермаслиги, фақат сўралгандагина жавоб қайтариши керак. У дарди кучайганида, ўзига ўлим тиламай, Аллоҳдан шифо сўрайди ва шукрона айтади. Беморнинг ҳузуридан тураётганда, унинг ҳаққига дуо қилиб, Аллоҳдан шифо сўралади ҳамда «Худо хоҳласа, тезда тузалиб кетасиз», «Дард ҳам бир меҳмон, ҳали соғайиб, отдай бўлиб кетасиз» каби сўзлар билан тасалли берилади.(“Ижтимоий одоблар” китобидан). Валлоҳу аълам.


АКТ ҳафталиги 14-18 сентябрда бўлиб ўтади » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / АКТ ҳафталиги 14-18 сентябрда бўлиб ўтади\n24-08-2015, 08:52, jamshid\nБу йилги ICTWEEK Uzbekistan 2015 Ахборот-коммуникация технологиялар ҳафталиги 14-18 сентябрь кунлари бўлиб ўтади. Ҳафталик матбуот хизматининг хабар қилишича, у илк марта ўтадиган бир қанча махсус тадбирларни ўз ичига олади.\nICTEXPO 2015 кўргазмаси мисли кўрилмаган миқёсда бўлиб ўтиши айтилмоқда — унда 150 та компания 2000 кв. метрлик майдонда товар ва хизматларини намойиш қилади. Кўргазма Тошкент (15-17 сентябрь) ва Самарқанд (15-15 сентябрь) шаҳарларида ташкил этилади. Унга 30 минг киши келиши кутилмоқда.\nАКТ ҳафталиги давомида бошқа бир қанча қизиқарли тадбирлар ўтказилиши ҳам режалаштирилмоқда.\nАКТ ҳафталиги Ахборот технологиялари ва коммуникацияларини ривожлантириш вазирлиги кўмаги билан ўтказилмоқда. Тадбир ташкилотчилари — Ўзбекистон ахборот технологияларикорхоналари ва ташкилотлари уюшмаси ва ICTNEWS нашри.


20:29:02 31 March 2020\nФарзанднинг ота-онага яхшилик қилиши турларидан яна бири – фарзанд ота-она хизматида доимо шай туриши, ҳатто мушрик бўлсалар ҳам, уларнинг розилигини топиши лозимлиги.\nАсмо бинт Абу Бакрдан ривоят қилинади:\n«Набий соллаллоҳу алайҳи васалламнинг даврларида онам рағбат қилган ҳолида ҳузуримга келди. Набий соллаллоҳу алайҳи васалламдан:\n«Унга силаи раҳм қилайми?» деб сўрадим.\n«Шунда Аллоҳ азза ва жалла бу ҳақда «Аллоҳ сизлар билан дин борасида уруш қилмаган ва сизларни диёрларингиздан қувиб чиқармаганларга яхшилик ва адолат қилишдан сизларни қайтармас» оятини нозил қилди», деган».\nҲазрати Абу Бакр розияллоҳу анҳунинг катта қизлари Асмо розияллоҳу анҳо мусулмон бўлиб, Мадинаи Мунавварага ҳижрат қилиб кетган, мушрика оналари эса Маккада қолган эди. Мазкура онанинг исми Қийла бинти Абдулъуззо бўлган.\nЗамон ўтиб, ҳалиги мушрика она – Қийла бинти Абдулъуззо, қизини кўриш учун унинг яхшилигидан умидвор бўлиб келган. Шунда Асмо бинт Абу Бакр розияллоҳу анҳо мушрика она билан муслима қиз ўртасида муносабат қандай бўлиши кераклигини сўраш учун Расулуллоҳ соллаллоҳу алайҳи васалламнинг ҳузурларига келган. «Мушрика онамга силаи раҳм қилаверайми?» деб сўраганида, Набий соллаллоҳу алайҳи васаллам: «Ҳа, қилавер», деганлар.\nДемак, ота-она мушрик бўлса ҳам, фарзанд унга силаи раҳм қилиши, дунёвий ишларда яхшилик қилиб, иқтисодий ёрдам бериб, яхши гапириб, ҳурмат-эҳтиромини жойига қўйиши керак.\nФарзанднинг ота-онага яхшилик қилиши турларидан яна бири – уларнинг обрўсини ҳимоя қилиш ва обрўсизланишларига йўл қўймаслик.\n«Бир кишининг ота-онасини сўкиши гуноҳи кабиралардандир», дедилар.\n«Қандай қилиб сўкади?» дейишди.\nАлбатта, ҳар қандай ёмон одам ҳам ота-онасини тўғридан-тўғри сўкмайди. Саҳобалар ҳам шу мулоҳазани қилиб: «Киши ота-онасини қандай қилиб сўкади?» деб сўрашганида, Расулуллоҳ соллаллоҳу алайҳи васаллам бу ишнинг қандай юзага келлишини тушунтириб бердилар.\nБиров бир одамни сўкади, сўкиш эшитган одам «Отангга фалон», «Онангга фалон», деб унинг ота-онасини сўкади.\nДемак, бошқа одамнинг ўз ота-онасини сўкишига сабабчи бўлган кимса ўз ота-онасини сўккан бўлар экан. Бу иш эса гуноҳи кабиралардан саналади. Шунинг учун фарзанд ота-онасига лаънат келтиришга эмас, балки уларнинг атрофдагилардан, халқдан раҳмат, ташаккур олишларига ҳаракат қилмоғи керак.\nФарзанд бир ёмон ишни қилса, бировга ёмон муомала қилса, «Отанг фалон бўлсин», «Онанг фалон бўлсин» каби сўкишларга сабаб бўлса, бу нарса ота-онаси учун ниҳоятда ёмон бир иш ҳисобланар, ушбу ҳадиси шарифнинг таъбири ила айтганда ота-онасини сўккан, гуноҳи кабира содир қилган кишиларнинг қаторига қўшилар экан.\nФарзанднинг ота-онага яхшилик қилиши турларидан бири – уларни хурсанд қилиш чораларини кўриш.\nФарзанд ота-онасининг кўнглини кўтариш учун уларни хурсанд қиладиган совғалар тақдим қилишни одат қилиши лозим. Бундай ишлар жумласига яна қуйидагилар киради:\n– Ота-онанинг мол-мулкларини ва керакли нарсаларини муҳофаза қилиш.\n– Ота-онанинг рухсатисиз бирор нарса олмаслик.\n– Ота-онага роҳатбахш нарсаларни ҳозирлаш.\n– Ота-она ухлаётганларида уларни безовта қилмаслик.\n– Ота-онанинг хоналарига уларнинг изнисиз кирмаслик.\n– Ота-онадан олдин таомга қўл узатмаслик.\n– Яхши нарсаларни ўзидан олдин ота-онага тақдим қилиш.\n– Ота-она ҳузурида ёнбошламаслик.\n– Ота-она ҳузурида оёқ узатмаслик.\n– Ота-онадан юқорига ўтирмаслик.\n– Ота-онадан барча ишларда маслаҳат сўраш.\n– Ота-онанинг фикрлари ва тажрибаларидан фойдаланиш.\n– Ота-онанинг насиҳатларини бажонидил қабул қилиш.\n– Ота-она ҳақларига дуода бўлиш ва ҳоказо.\nОта-онани рози қилиш ҳар бир фарзанд учун ўта муҳим нарса ҳисобланади.


19 Февраль 16:09\nALMATY. Kazinform – Алмати шаҳри ҳокими Бақитжан Сағинтаев ҳисобот йиғилишида шаҳар ҳокимлиги ижтимоий аҳамиятга эга йўналишдаги маршрутларни субсидиялашда давом этишини айтди, деб хабар беради Kazinform мухбири.\nНурсултон Назарбоев Бақитжан Сағинтаев билан учрашди Хитойдан яна 211 одам эвакуация қилинди Кун исиб кетиши туфайли жанубий ҳудудларда сув тошқини бўлиши мумкин\n«Бизнинг асосий мақсадимиз – йўл хақи тарифи кўтарилишга йўл қўймаслик. Шунинг учун 2021 – 2022 йилларда йўл хақи ўртача 200 танга бўлган тақдирда, 154 та ижтомоий аҳамиятга эга маршрутларга 40 млрд танга субсидия ажратилади», - Бақитжан Сағинтаев.\n2019 йили шу мақсадда 23,1 млрд танга субсидия киритилган. 2020 йилга 24,2 млрд танга ажратилди. Улар орасида имтиёзга эга йўловчиларга 4 млрд танга ишлатилади.\nҲокимликнинг хабар қилишича, жамоат транспортини модернизация қилиш бўйича кўп ишлар қилинмоқда. 2019 йилда 450 та янги автобус сотиб олинса, 190 та нафари хусусий автопаркларга тегишли. Шаҳар автобус парки 92%га янгиланган.\n2020 йилда 400 та автобус сотиб олинади. Айниқса газ билан юрадиган ва электроавтобусларга устунлик берилади. 2019 йилда 10 электроавтобус ишлатилса, шу йил яна 17 та автобус фойдаланишга берилади.\nКалит сўзлар: Транспорт, Ҳудудларни ривожлантириш,


«АЛАБИНО» ПОЛИГОНИДА ИСТИҚЛОЛИМИЗ НАСИМЛАРИ | Vatanparvar gazetasi\nHome Янгиликлар «АЛАБИНО» ПОЛИГОНИДА ИСТИҚЛОЛИМИЗ НАСИМЛАРИ\n«АЛАБИНО» ПОЛИГОНИДА ИСТИҚЛОЛИМИЗ НАСИМЛАРИ\n1 сентябрь – мустақиллик кунини Москвада халқаро ҳарбий мусобақаларда иштирок этаётган ҳарбийларимиз байрам табриклари, қувончли йўқловлар билан қарши олдилар.\nЯхши кайфият билан «Алабино» полигонига йўл олдик. Хаёлимизда кун режаси, концерт дастури, ўзбекона маданият намойиши, тантаналар. Бошқалар билармикан, бизнинг энг улуғ, энг азиз санамизни?!\nПолигонда, назаримда, ўзбекона шукуҳ кезиб юрарди. Бир тарафда тўйга тараддуд кўраётгандек ош ҳаракатига тушган ошпазлар. Дўстлик уйида Қуролли Кучлар Марказий ашула ва рақс ансамбли жамоасининг полковник Ҳусан Ботиров бошчилигидаги бадиий гуруҳнинг чиқишлари. Йўлимизда учраган, Ўзбекистонданлигимизни билган борки, улуғ ниятлар билдириб, бизни севинтиради.\nХалқаро армия ўйинларида иштирок этаётган мусобақа қатнашчилари эришаётган муваффақиятлар эса истиқлол шодиёналарига бир тўёнадек бўлди.\nАйни шу кундаги ютуқларга бир назар солайлик. «Мен ғолиб!» шиори остида ҳаракат қилган ҳарбий хизматчиларимиз «Ҳарбий-тиббий эстафета», «Содиқ дўст», «Йўл патрули» мусобақаларида биринчиликни эгаллашди. «Артиллерия олови устаси», «Хавфсиз маршрут», «Ҳарбий ралли», «Отлиқ марафони», «Қуролсоз уста» йўналишларида вакилларимиз иккинчи ўринни забт этишди. «Автозирҳли танк-техника устаси», «Дала ошхонаси» ҳамда «Хавфсиз муҳит» гуруҳидаги ҳарбийларимиз учинчи ўринга муносиб топилди.\nҲимматли халқмиз. Шодиёналарда иштирок этган меҳмонлар бадиий чиқишларда ҳордиқ чиқариш баробарида ўзбек палови билан сийланди. Ажаб эмас, улар келгуси йилги мусобақаларда ҳам юртимиздаги тантаналарнинг ҳисобини олиб юрса.\nкатта лейтенант Азиз НОРҚУЛОВ, «Vatanparvar»\n(Россия, Москва вилояти)


Янгийўллик Марина Попова 18 ёшли ўғли Борис Ни қотиллик гувоҳи бўлгани учун бир неча кундан бери ноқонуний равишда ҳибсда сақланаётгани ва бунинг сабаблари ҳақида Янгийўл Ички ишлар бошқармаси томонидан ҳеч қандай тушунтириш берилмаётганини иддао қилмоқда.\nЯнгийўллик Марина Попованинг Озодлик радиосига айтишича, унинг қотиллик гувоҳи сифатида туман Ички ишлар бошқармасига чақиртирилган ўғли 28 июндан бери ҳеч қандай қонуний асосларсиз ҳисбда сақланмоқда.\n- Бир йигитни ўлдириб кетишган экан. Бу ердан бир неча болани ушлаб кетишди. Бизга ҳеч нимани тушунтиришмаяпти. Айблов ҳам билдиришмаяпти. Уларни СИЗОда сақлашмоқда. Ҳибсда қанча бола сақланаётгани ҳақида аниқ маълумотим йўқ, мен ҳамма учун жавоб бермоқчи эмасман. Мен фақат ўғлим ҳақида гапирмоқчиман. Қолган болаларнинг ота-оналари эса негадир қўрқиб, бу ҳақда гапиришмаяпти, -деб иддао қилди Марина Попова.\nУнинг айтишича, ўғли Борис Нига нисбатан ҳибсда милиция ходимлари томонидан ноқонуний ҳаракатлар бўлаётгани кузатилган эмас.\n- Уни сўроқ қилишмаяпти, унга нисбатан қийноқ қўллашмаяпти, умуман унга нисбатан ҳеч қандай ҳаракатлар бўлмаяпти. Буни мен аниқ биламан, -деди Марина Попова.\nУнга кўра, ўғли Янгийўл милициясига гувоҳ сифатида чақиртирилган ва негадир сўроқ қилинганидан сўнг вақтинча сақлаш изоляторига олиб кириб қўйилган. Марина Попова ўғлини ҳибсда сақлаш ҳақида ҳеч қандай қонуний ҳужжатлар, суд, прокурор ёки терговчининг ажрими йўқлигини иддао қилди.\nНи оиласининг дўсти Денис Белужев эса милиция ходимлари Борисни қотилни таниган асосий гувоҳ сифатида ҳибсда сақлаётганини айтмоқда:\n- Бу ерда бир йигитни 28 жойидан пичоқ уриб ўлдиришган.Бу воқеа кўчада бўлган. Ўша ерда бўлган барча болаларни сўроққа олиб кетишган. Сўроқдан кейин ҳаммани қўйиб юборишди, Бироқ Борис ўша ерда қолдирилган. Бизга унинг нега ҳибсда сақланаётгани тушунарсиз бўлиб турибди. Милиция ходимлари бизга қотилликни Бориснинг дўсти содир этган, деб айтишаяпти, - деди Денис Белужев.\nБориснинг онаси Марина Попова ҳам ўғли қотилни таниган гувоҳ сифатида ушлаб турилганини, милиция ходимлари унга қотил қочиб кетгани ва айни пайтда қидирилаётганини айтишганини билдирди.\nМарина Попова ўғлининг бу тарзда ноқонуний ҳибсда сақланаётганига норозилик сифатида 6 июль куни Тошкент вилоят Ички ишлар бошқармаси олдида пикетга чиқишини айтди. Унга кўра, мазкур пикетда ундан ташқари ҳуқуқ фаоллари ва ўғлининг дўстлари ҳам иштирок этиш ниятини билдирган. Пикет ўтказилиши ҳақидаги билдирув хати 3 июль куни Тошкент шаҳар Ички ишлар бошқармаси навбатчиси, милиция майори Жўраевга топширилган.\nТошкент вилоят Ички ишлар бошқармаси расмийлари гувоҳ сифатида чақирилган Борис Ни ноқонуний равишда Янгийўл туман Ички ишлар бошқармасида ҳибсда сақланаётгани ва пикет ўтказилиши тўғрисидаги иддаоларни тасдиқлагани ҳам, рад этгани ҳам йўқ.\nЯнгийўл туман милицияси расмийси эса икки кун олдин Борис Ни бошқармадан олиб кетилганини айтиб, айни пайтда у қаерда сақланаётганини ва ким томонидан қаерга олиб кетилганини айтишга ҳақли эмаслигини билдирди.\nЎз исмини айтмаслик шарти билан микрофонсиз суҳбатга рози бўлган ходим Борис Ни қотилликни кўрган асосий гувоҳ бўлгани учун хавфсизлик нуқтаи назаридан ҳам милиция томонидан қўрқиланаётган бўлиши мумкинлигини айтди.\n“Чунки гувоҳ қотилни кўрган, қотил ҳам гувоҳни кўрган, бир-бирини таниган. Шунинг учун қидирувда бўлган қотил "гувоҳ ҳаётига таҳдид қилмасин", деган мақсадда гувоҳ қўриқланаётган бўлиши мумкин. Лекин бу иш борасида мен тўлиқ маълумотга эга эмасман”, - деди суҳбатдош.


Кобулдан Германияга олиб келинган афғонистонликлар орасида жиноятчилар ҳам борлиги маълум бўлди\nКобулдан эвакуация қилинган тўрт киши бир неча йил аввал Германиядан депортация қилингани маълум бўлган. Бундан ташқари, бир неча кишининг исми Германия терроризмга қарши курашиш маркази рўйхатидан чиққан.\nКобулдан Германияга нафақат ёрдамга муҳтож кишилар, балки жиноятчилар ҳам олиб келинган. Бу ҳақда Германия ички ишлар вазирлиги маълум қилди.\nҲозирга қадар 20 нафар ҳуқуқбузар аниқланди, деди Германия ички ишлар вазири Ҳорст Зееҳофер. Унинг сўзларига кўра, Германияга келганлар орасида зўравонлиги учун судланганлар, сохта ҳужжатлар тайёрлаганлар бор.\nКобулдан эвакуация қилинган тўрт киши бир неча йил аввал Германиядан депортация қилингани маълум бўлган. Бундан ташқари, бир неча кишининг исми Германия терроризмга қарши курашиш маркази рўйхатидан чиққан. Яна икки киши ҳибсга олиш тўғрисидаги ордерга мувофиқ қамоққа олинган.\nЖиноятчилар юзага келган "фавқулодда вазият"дан фойдаланиб қолган, деди Зееҳофер.\nМаълумот берилишича, Афғонистондан Германияга ҳаммаси бўлиб 4587 киши, жумладан, 3849 нафар Афғонистон ва 403 нафар Германия фуқароси олиб келинган. Қолганлар бошқа давлат фуқаролари бўлган.\nАҚШда ҳам Кобулдан олиб келинганларга нисбатан гумонлар пайдо бўлган. NBC телеканалининг хабар беришича, АҚШга эвакуация қилинган 30 минг нафар афғонистонликнинг 10 минг нафари қўшимча текширувдан ўтказилган. Телеканал манбаларининг сўзларига кўра, Вашингтон 100га яқин кишини "Толибон" ёки террорчи гуруҳлар билан алоқадор деб гумон қилмоқда.\n21:35 / 02.12.2021\nГерманиянинг янги канцлери 8 декабрда сайланади


Ўзгаришлар натижаси хотин-қизлар ҳаётида акс этяптими? - Халқ сўзи\n11:20 15 Февраль 2019 Жамият\nПрезидентимизнинг “Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида”ги Фармони қабул қилинганига ҳам бир йил тўлди. Очиғини айтиш керак, ушбу ҳужжатда белгиланган вазифаларни рўёбга чиқариш учун бу кам муддат эмас, албатта. Бу борадаги саъй-ҳаракатлар натижасида тизимда бир қатор ўзгаришлар ва янгиланишлар кузатилаётганини ҳаётий мисоллар орқали кўриш мумкин. Бироқ негадир ажрашишлар сони кўпаяётгани, жиноятга қўл урган аёллар сафи тобора ортиб бораётгани оғриқли масалалардан саналади. Мухбиримиз бу ҳақда, қолаверса, опа-сингилларимизнинг жамиятда тутган ўрни хусусида Ўзбекистон Республикаси Бош вазирининг ўринбосари, Республика Хотин-қизлар қўмитаси раиси Танзила Норбоева билан суҳбатлашди.\n— Мамлакатимиз ижтимоий-сиёсий ҳаётида хотин-қизларимиз қанчалик фаол? Бу раҳбар сифатида сизни қониқтирадими?\n— Йўқ, хотин-қизларимизнинг сиёсий фаоллигини ошириш борасида ҳали ҳамкорликда қиладиган ишларимиз талайгина. Сиёсий партиялар билан ҳамкорлик меморандумлари имзоланган бўлишига қарамасдан, уларнинг ижросини таъминлашга етарли эътибор қаратилмаяпти.\nВакиллик органлари ҳамда парламент депутатлигига номзод кўрсатиш жараёнида хотин-қизлар учун белгиланган 30 фоизлик квота қамраб олинмаяпти.\nБугунги кунда вакиллик органлари ва парламент депутатлари орасидаги хотин-қизлар улуши 15 фоизни ҳам ташкил этмайди. Сабаби кўрсатилаётган номзодларни тайёрлаш борасида тизимли иш олиб борилмаяпти, айниқса, раҳбарлик лавозимларига хотин-қизлардан номзод сўралса, топиб ҳам бера олмаяпмиз.\nҲозирги кунда раҳбарлик лавозимларида фаолият олиб бораётган аёллар сони 1 фоизни ҳам ташкил этмайди.\nЖойларда хотин-қизларнинг етакчилигини таъминлашда асосий бўғин бўлган бошланғич ташкилотлар фаолиятлари ҳам қониқарсиз аҳволда.\n— Сизнингча, муаммоларни бартараф этиш юзасидан қандай чоралар кўриш лозим?\n— Аввало, Ўзбекистон Хотин-қизлар қўмитасининг кадрлар билан ишлаш концепциясини ишлаб чиқишимиз ва қабул қилишимиз лозим.\nБунда мавжуд имкониятлардан тўлиқ фойдаланиш, ижтимоий фаол аёлларни раҳбарлик лавозимларига тайёрлаб бориш, уларни ўқитиш, малакасини ошириш, турли раҳбарлик лавозимларига тавсия этиш тизимини яратиш зарур.\nСиёсий партиялар билан ҳамкорликда вакиллик органларига, парламент депутатлигига номзодларни тайёрлаш ва 2019 йилги сайловларда хотин-қизлар номзодини кўрсатилишини 50 фоизгача етказиш ҳамда депутатлар орасида улар улушининг 30 фоиздан кам бўлмаслигига эришишни ўзимизга вазифа қилиб олишимиз керак.\n— Оғир ижтимоий вазиятга тушиб қолган хотин-қизларни иш, уй билан таъминлаш борасида қандай ишлар олиб борилмоқда? Шу ҳақда ҳам тўхталиб ўтсангиз.\n— Ўтган йили республика бўйича 47 минг нафарга яқин оғир турмуш шароитида яшаётган, шундан 14 минг 600 нафар ногиронлиги бўлган хотин-қизнинг рўйхати шакллантирилиб, улар билан манзилли ишлар олиб борилди.\nХотин-қизларни ва оилани қўллаб-қувватлаш жамоат фонди маблағлари ҳисобидан 1 минг 464 нафар оғир турмуш шароитида яшаётган ва ногиронлиги бўлган хотин-қизга арзон уй-жойлар учун 54,6 млрд. сўм бошланғич бадал пуллари тўлаб берилди. Бу рақамларнинг ортида аёлларимизнинг, айнан қийналган, ёрдамга муҳтож тақдирлар ётади. Уларнинг кўнгли жуда кўтарилди. Ҳаётга ишончи, умиди ортди. Ўзи қийналиб катта қилаётган фарзандларининг қувончини айтмайсизми?! Бу ишлар жорий йилда ҳам давом эттирилади.\nЖамоат фонди учун ажратилаётган маблағлардан ногиронлиги бўлган хотин-қизларга моддий ёрдам бериш, уларни реабилитация воситалари билан таъминлаш бўйича зарур чоралар кўришимиз керак.\n2019 йилда давлатимиз раҳбари томонидан берилган топшириқ, яъни хотин-қизлар бандлигини таъминлаш юзасидан дастур тасдиқланди, айниқса, оғир ижтимоий вазиятга тушиб қолган 13 минг нафар хотин-қизни иш, 1600 нафар хотин-қизни уй билан таъминлаш бўйича рўйхат шакллантирилди.\nФонд маблағларидан ҳар йили 1 минг 500 нафарга яқин аёлларга уй-жой суммасининг бошланғич бадалларини шакллантиришга амалий ёрдам берамиз.\n— Бугун ҳаётнинг ўзи жиноятчиликка қарши курашишда янгича ёндашув зарурлигини тақозо этмоқда. Унга қарши курашишнинг тизимли чораларини амалга оширишда қўмитанинг режалари нималардан иборат?\n— Бу борада ҳам кўпгина лойиҳалар амалга ошириляпти. Маҳаллалар кесимида жиноятчилик ва ҳуқуқбузарликларга мойиллиги бўлган хотин-қизларнинг аниқ рўйхатлари шакллантирилиб, уларга мураббийлар бириктирилди.\nОлиб борилган профилактика ишлари натижасида республика бўйича хотин-қизлар жиноятчилиги мос равишда 2016 йилда 5 фоиз, 2017 йилда 11 фоиз камайган бўлса, 2018 йилда 35,7 фоиз камайишига эришилди.\nХотин-қизларнинг ҳуқуқ ҳамда манфаатларини ҳимоя қилиш мақсадида суд жараёнларида қўмита вакилларининг иштирокини таъминлаш тизими жорий қилиниши натижасида 2018 йилда жиноят содир этган 113 нафар ва ҳуқуқбузарлик қилган\n780 нафар хотин-қиз кафиллик асосида жазодан озод этилди.\nОлий суд билан биргаликда Зангиота туманидаги жазони ўташ муассасаси ҳамда колонияда суҳбат ва сайёр судлар ўтказилди. Ушбу тадбирда 9 нафар аёлнинг жазони ўташ тартиби енгиллаштирилди, 6 нафар аёл озодликка чиқарилди.\nХотин-қизлар томонидан, асосан, фирибгарлик, иқтисодий ва ўғрилик жиноятлари содир этилмоқда.\nАлбатта, ушбу соҳада ҳам ўзига хос муаммолар мавжуд. Биз ўтган давр давомида турли жабҳада ишлаётган ходимлар томонидан содир этилган жиноятлар ҳамда ҳуқуқбузарликларнинг олдини олиш борасида тегишли вазирлик, идора ва ташкилотлар билан етарли ҳамкорлик ўрнатмадик. Бу эса айрим тармоқларда фирибгарлик, иқтисодий жиноятларнинг ошишига олиб келди.\nБиргина Қашқадарё вилояти мисолида айтадиган бўлсак, қайд этилган иқтисодий жиноятларнинг 30 фоизи мактабгача таълим, 20 фоизи халқ таълими тизимида фаолият юритаётган хотин-қизлар томонидан содир этилган.\nМавжуд муаммоларни бартараф қилиш юзасидан бир неча вазифаларни белгилаб олдик. Жумладан, жиноятчиликка мойиллиги бор хотин-қизларни доимий равишда аниқлаб бориш ва улар билан ишлашни ташкил этишимиз керак.\nМаҳаллаларда профилактика инспекторларини хотин-қизлардан тайинлаш тажрибасини республиканинг барча маҳалласига татбиқ қилиш ҳамда хотин-қизлар мутахассислари, бошқа жамоат ташкилотлари билан ҳамкорликда уларнинг ҳар бири муаммосини аниқлаш ва ҳал этишга ҳамда бандлигини таъминлашга эътибор қаратиш зарур\n— Оилаларни мустаҳкамлаш, оилалардаги ижтимоий-маънавий муҳитни соғломлаштириш борасида олиб борилаётган ишлар ажралишларнинг олдини олишда етарли самара беряптими?\n— Тизимда бўлган ўзгаришлардан яна бири шундаки, фуқаролик ҳолатлари далолатномаларини ёзиш идоралари Адлия вазирлигидан олиниб, туман ёки шаҳар ҳокими ўринбосари — Хотин-қизлар қўмитаси раисига бўйсундирилди.\nОилавий ажримларнинг олдини олиш мақсадида Ўзбекистон Республикасининг Оила кодексига судга ёки ФҲДЁ органларига ажрашиш учун ариза берган шахслар тўғрисида маҳалла фуқаролар йиғинларини хабардор қилиш бўйича алоҳида норма киритилди.\nВазирлар Маҳкамасининг қарори билан алиментларни олдиндан тўлаш, шунингдек, алимент тўлаш мажбуриятини таъминлаш бўйича гаров шартномасини тузиш тартиби белгилаб қўйилди.\nОлий суд билан Хотин-қизлар қўмитаси ўртасида меморандум имзоланиб, ажрашишга ариза берганлар билан дастлаб Хотин-қизлар қўмитасида суҳбат ўтказиш ва иш юзасидан хулосасини олиш йўлга қўйилди. Бунинг натижасида жорий йилнинг ўзида 27 мингта ажралиш ёқасига келиб қолган оилаларнинг 78 фоизи яраштирилди.\nЛекин олиб борилган ишлар, хусусан, оилавий ажралишлар бўйича таҳлиллар кўрсатмоқдаки, 2014 — 2017 йиллар давомида бундай ҳолат сони ҳар йили ўртача 3-4 фоиз ортиб борган, биргина 2018 йилнинг 11 ойи давомида ҳам ўтган йилнинг шу давридагига нисбатан 43 тага ошган.\nНатижада эса жорий йилнинг ўзида 22 минг нафардан ортиқ вояга етмаган болалар ота ёки она меҳридан маҳрум бўлган.\nОилавий ажралишларнинг 50 — 60 фоизи хонадондаги келишмовчилик, қолгани фарзандсизлик, узоқ муддат бир оила бўлиб яшамаслик, хиёнат, ичкилик ва гиёҳвандликка ружу қўйиш сабабли келиб чиқмоқда.\nБиз бугунги кунда қайд этилган салбий ҳолатларнинг, асосан, оқибати билан ишлаяпмиз. Бироқ олдини олиш борасида ёшлар билан ишлаш, уларни ҳаётга тайёрлаш бўйича тизимли чора-тадбирлар ташкил қилинмаяпти.\nШу сабабли, мазкур йўналишда барчамиз бирлашган ҳолда ёшларни ҳаётга тайёрлаш бўйича ягона концепцияни ишлаб чиқиб, амалиётга жорий қилишимиз зарур.\nМунисхон КАРИМОВА (“Халқ сўзи”) суҳбатлашди.


12:45 28 Сентябр 2020\n18:28 30.07.2019 (Янгиланган 18:37 30.07.2019) Ҳавола олиш\nҚайси ичимликлар инсон тишларига зарар етказади? Тишларни соғлом сақлаш учун нима қилиш керак?\nТОШКЕНТ, 30 июл – Sputnik. Ширин ичимликлар инсон тишларига зарар етказади. Бу ҳақда Польшадаги Варшава тиббиёт университети ходимлари томонидан олиб борилган тадқиқотлар натижалари далолат бермоқда. Тадқиқот натижалари International Journal of Environment and Health журналида чоп қилинган.\nГап шундаки, бундан бир неча йил илгари Мельбурн университети (Австралия) тадқиқотчилари таркибида кислотали қўшимчалар (лимон кислотаси – Е330, фосфор кислотаси – Е338) бўлган ичимликлар тиш эмалини 30-50% га юмшатишини аниқлаган эдилар.\nЭслатиб ўтамиз, аввалроқ тишда ҳосил бўладиган бактериялар қатламининг ошиши йўғон ичак саратонининг ривожланишини жадаллаштириши ҳақида маълум қилган эдик.\n11:47 Пекин автосалонида қандай янги автомобиллар намойиш этилди


Тошкентда бир бемор 522 марта тез ёрдам чақиргани маълум қилинди\n22:32 / 28.12.2021\nАёл кунига 2-3 марта тез тиббий ёрдам чақиради, операторларнинг ҳаммаси уни таниб қолган, дейди колл-марказ бўлими мудири Насиба Маҳмудова.\n“Тез тиббий ёрдамга бўладиган ҳар бир чақириқ қайд этиб борилади. Шундай беморлар борки, уларнинг кимлиги ва қандай касаллик безовта қилаётганлиги ёд бўлиб кетган кишига.\nТошкент шаҳрида истиқомат қилувчи аёл 522 маротаба тез тиббий ёрдамга мурожаат қилган. 60 га яқин мавжуд операторларнинг барчаси бу аёлни таниб қолишган. Сабаби у ҳар куни 2-3 бор чақириқни амалга оширади.\nБаъзи беморларга тез тиббий ёрдам муҳим ҳолатлардагина чақирилиши кераклигини тушунтирсангиз, улар бизнинг фаолиятимиздан норози бўлишади”, – дея Насиба Маҳмудованинг сўзларини келтирмоқда 28 декабр кунги пресс-турда қатнашган Kun.uz мухбири.\nРеспублика шошилинч тиббий ёрдам илмий маркази директори Дониёр Алимовнинг сўзларига кўра, янги йилда тез тиббий ёрдамга чақириқлар сони кескин ошади.\n“Ҳеч кимга сир эмаски, Янги йилда тез тиббийга чақириқлар сони кескин ошади. Улар асосан икки ҳолатда: пиротехника воситаларидан куйиш ҳамда интоксикация, яъни кўп овқат истеъмол қилиш натижасида организмнинг ҳазм тизимида муаммолар юзага келиши (бўкиб қолиш) натижасида келиб чиқади.\nШунга мос равишда пойтахтда бош марказ, ҳудудларда 13 та марказлар ҳамда 180 та суб марказлар ишга шай ҳолатда туради ва кун-у тун фаолият кўрсатади.\nЎт пуфаги ва ошқозон-ичак тизимида муаммоси бор беморлар байрам кунлари таомланиш режимига амал қилишлари ва ортиқча овқатланишдан эҳтиёт бўлишлари лозим”, – дейди шифокор.\n09:57 / 06.05.2022\nТошкент шаҳар болалар кўп тармоқли тиббиёт маркази ташкил этилди\n20:14 / 05.05.2022\nБулоқбоши туманида туғруқ жараёнидаги чақалоқ ўлими бўйича масъуллар лавозимидан озод этилди\n19:30 / 05.05.2022\nЎзбекистонда тез ёрдам чақирувлари ривожланган давлатлардагидан 6-7 баравар кўплиги айтилди\n19:22 / 05.05.2022\nТез ёрдам ходимларининг маоши 10-15 фоизга оширилади


8 Ноябрь 18:34\nГамалея маркази директори Александр Гинцбургнинг айтишича, тадқиқот Москва соғлиқни сақлаш бошқармаси билан ҳамкорликда ўтказилган. Унда Москванинг 4000 аҳолиси иштирок этди.\n«Биз 300 та антитанача (халқаро бирликлар) «дельта»дан тўлиқ ҳимоя қилишини аниқладик. Агар камроқ бўлса, «Спутник Лайт» вакцинаси билан эмлаш керак. Агар «Лайт» вакцинаси натижасида 350-400 антитанача мавжуд бўлса, «Спутник»нинг иккинчи дозаси билан эмлаш керак. Ва агар сизда 500 дан ортиқ бирлик бўлса, унда сиз COVID-19 ни юқтирмайсиз», - деб тушунтирди олим.\nШунингдек, у Россия ва бошқа мамлакатлардаги чеклов чоралари ҳақида гапирди. Россиялик олим коронавирусга қарши бир неча ой ичида қанча одамни эмлаш кераклигини айтди.\n«Чекловчи чоралар эмлашдан бошқа ҳеч қандай фойда келтирмайди. Эмланганлар сони бирданига кўпайсагина ёрдам беради. Сергей Собяниннинг айтишича, сўнгги ўн кун ичида эмланганлар сони (кунига) тўрт баравар кўпайган. Бу кўрсаткич ўн баробар ошиши керак. Шундан кейингина инфекцияни бир неча ой ичида енгиш мумкин. Бундан ташқари, эмланганлар ва эмланмаганлар алоҳида сақланиши керак. Антитанача уч юздан ортиқ эга бўлганларни чекламаса ҳам бўлади», - деди Гинцбург.\nМуаллиф: Ақбопе Абдрасул


Юпп Хайнкес: “Бавария” рақиб дарвозасига кўпроқ гол уриши мумкин эди\n29 октябрь, 2017, 12:12\n“Бавария” жамоаси бош мураббийи Юпп Хайнкес “Лейпциг” клубига қарши (2:0) Бундеслига 10-туридан кейин ўз фикрлари билан ўртоқлашди.\n“Кубок ўйинидан кейин мазкур ўйинда руҳан тайёр ҳолатда тушдик. Тайёргарлик яхши эди ва ижобий натижа кутгандик. Якунда шундай бўлиб ҳам чиқди. Албатта, 14-дақиқадан 1 киши кам бўлиб қолган “Лейпциг”га осон бўлмади, аммо йигитларим ўйинни ўз назорати остига олишди.\nАлбатта, рақиб дарвозасига кўпроқ гол уришимиз мумкин эди, бироқ ҳимояни унутмаслик ва таваккал қилмаслик муҳим эди. Ўйин менга жуда ёқди”, – деб тажрибали мутахассиснинг сўзларидан иқтибос келтиради клуб матбуот хизмати.


1. Франция ҳам Евроиттифоқни тарк этади...\n2. Саргсян эътирофи – Хўжали Тоғли Қорабоғни жондан тўйдириб юборганди\n4. Ўзбек-тожик чегарасида юз берган можарода бир киши қурбон бўлди\nНомаълум шахслар чегарачиларнинг Тожикистон ҳудудига қайтиш талабига бўй сўнмаган, аксинча, улар пичоқ ва таёқлар билан Ўзбекистон чегарачиларга ҳужум қилган. Чегара қўриқчилари бош ва бўйнидан турли оғирлик даражасига эга бўлган жароҳатлар олган. Ушбу ҳолат юзасидан Ўзбекистон Республикаси ҳуқуқни сақлаш органлари томонидан жиноий иш қўзғатилди.\n5. Бабаян учун жавобгар бўлганлар энди жавоб берсин!\nЎзбекистон терма жамоаси жаҳон чемпионатидан мосуво бўлди. Ўзбекистондаги миллионлаб мухлисларнинг умидлари чилпарчин бўлди. Жавобгар Бабаянми?? Йўқ! Бабаян учун жавобгар бўлганлар жавоб берсин!\n6. Чустдаги хусусий тиббиёт даражасига дунёнинг катта шаҳарлари ҳавас қилса арзийди!\nБугун Чуст мавжуд хусусий тиббиёт масканлари сони бўйича кўплаб вилоят марказларига етиб олди.\n7. Чуст –Туркий дунёнинг 2019 йилги маданият пойтахти?!


Qalampir.uz - Даҳшатли қотиллик: Фарҳод хотини ва 4 нафар қизини ўлдириб, кўмиб юборган\nДаҳшатли қотиллик: Фарҳод хотини ва 4 нафар қизини ўлдириб, кўмиб юборган\n13:34, 07.12.2017 Олам\nФарҳоднинг айтишига қараганда, қизлари ва рафиқасини ўлдираётган пайтда у ва унинг ўғли Фаган Алиев ҳам спиртли ичимлик оқибатида маст ҳолатда бўлишган.\n2014 йилда бўлган ва ҳозиргача очилмай қолган даҳшатли қотиллик бўйича жиноят иши Бош прокуратура ва Ички ишлар вазирлиги томонидан фош этилди.\nБундан 3 йил муқаддам озарбайжонлик Маҳпира Алиева ва унинг Ирода, Рагиба, Севдо, Умида исмли 4 нафар қизлари изсиз йўқолиб қолишгани, уларни таниганлар, яқинлари ва дўстлари томонидан жуда кўплаб муҳокамаларга сабаб бўлади.\nФарҳод Мукаррам ўғли Алиев ва унинг турмуш ўртоғи Маҳпира Алиева ўртасида ўзаро оилавий жанжал бўлиб ўтади. Ушбу келишмовчилик сабабли, Фарҳод 4 нафар қизларини олиб Туркияга ўғлининг олдига жўнаб кетишади.\nКейинчалик маълум бўлишича, Фарҳод қизларини Туркияга олиб боради ва у ўғли Фаган Алиев ёрдамида уларни ўлдириб, кўмиб юборади.\nШирвон полиция бюроси вакилининг сўзларига кўра, Миҳпар Нодир қизи Алиева ва унинг қизлари Фарҳод Мукаррам ўғли томонидан қасддан ўлдирилганлиги ўз тасдиғини топган. Бу борада кўрсатма берган Фарҳод Алиев айбига тўлиқ иқрор бўлган.\nФарҳоднинг айтишига қараганда, қизлари ва рафиқасини ўлдираётган пайтда у ва унинг ўғли Фаган Алиев ҳам спиртли ичимлик оқибатида маст ҳолатда бўлишган. Шу сабабли у ҳозирча хотини ва қизларини қандай усулда ўлдиргани ҳақида кўрсатма бергани йўқ.\nБу ҳолат юзасидан Озарбайжон Бош Прокуратураси томонидан Жиноят кодексининг 120- моддаси 2 ва 7-қисмлари билан (қасддан икки ёки ундан кўп кишини ўлдириш) жиноят иши қўзғатилган бўлиб, Прокуратура ва Ички ишлар ходимларидан иборат тергов гуруҳи ташкил қилинган. Ушбу тергов гуруҳи аввало Фарҳод рафиқаси ва қизларини қандай ҳолатда ва нима ёрдамида ўлдирганига ойдинлик киритиши керак.\nVirtualaz нашри хабарига кўра, ҳуқуқ тартибот ходимлари томонидан ҳозирда қўлга олинган қотиллар узоқ йиллик қамоққа ҳукм қилинишлари тахмин қилинмоқда.\nТеглар:Озарбайжон Салян Қотиллик\n14:14, 11.12.2018 12 226\n18:19, 06.12.2018 11 591\nГрузияда ўлдирилган ўзбекистонлик кимлиги маълум бўлди\n20:00, 24.11.2018 21 491\nЎзбекистонлик аёллар хорижда пичоқланди\n18:24, 24.11.2018 10 425